text:
Helgi Abrahamsen 09.04.2018 (08:28)
Dreymar kosta einki – men veruleikin kann onkuntíð kosta
Tjóðveldi hevði floksting í Klaksvík hetta vikuskiftið. Eitt sum frættist frá fundinum var, at nú skal veruliga nakað gerast fyri at stovnseta føroyska statin. Fíggjarliga gongur so væl í Føroyum í løtuni, at nú kunnu vit altíð gera okkum leys av ríkisveitingini varð sagt.
Men eitt eru orð og annað eru gerðir. Løgtingið hevur júst havt 1. viðgerð av uppskotinum um játtanarkarmar fyri 2019, sum Kristina Háfoss, landsstýriskvinna fyri Tjóðveldi, hevur lagt fram. Sambært uppskotinum fer landskassin at hava 400 mió. krónur í avlopi í 2019. Men Kristina Háfoss sigur, at 300 mió. krónur av hesum pengunum eiga ikki at verða taldar við í avlopið, tí tað eru pengar, sum eru komnir frá forskattaðum pensjónum – altso lán frá okkara eftirkomarum. Hetta er tí ikki partur av tí ”veruliga yvirskotinum”. Avlopið er sostatt bara 100 mió. krónur, hóast landskassin fær heilar 642 mió. krónur í blokkstuðli úr Danmark, umframt at ríkiskassin rindar aðrar almennar útreiðslur í Føroyum.
Um vit trekkja tær 642 milliónirnar frá avlopinum, so er talan um eitt undirskot á meira enn hálva milliard - í bestu tíð sum vit nakrantíð hava havt her á landi, við einum arbeiðsloysið sum liggur niðri móti tveimum prosentum. Skulu vit eisini rinda hinar útreiðslurnar, sum ríkiskassin rindar uttanum blokkstuðulin, so er undirskotið uppaftur størri.
Sagt verður, at pengar verða spardir upp í Búskapargrunninum, og at ein partur at uttanlandsskuldini er goldin, meðan hetta landsstýrið hevur sitið. Men so leingi sum yvirskotið er minni enn tað, sum kemur úr Danmark, so er eisini øll uppsparingin donsk, og tað sum verður goldið av skuld er eisini goldið við donskum pengum.
Dreymar kosta einki – men veruleikin kann onkuntíð kosta.
Helgi Abrahamsen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


c: text/html

text:
Orð og lag: Øssur Berghamar
1. Jesus, eg takki tær fyri
frelsu og fullkomnan frið,
fyri tey ævigu virði,
sum tú meg signaði við.
Niðurlag: Takk fyri alt, ið tú gevur,
takk, at tú ert mær so nær,
undurfult signað meg hevur,
av sonnum eg alt fekk í tær.
2. Tíðirnar koma og fara,
lyftini fast standa tó.
Orð títt skal liva og vara
– signingarkelda so góð.
3. Tá ið mítt hjarta tað bløðir
og er av syndini sært,
takk, at tú bindur og grøðir,
sjálvur tú syndina bart.
4. Eyga mítt longu kann hóma
Staðin í dýrdini, har
sál mín í himmalsins ljóma
frígjørd skal lovsyngja tær.

robotstxt: allowed

filter: keep


text:
Við góðkenning frá felagnum kunnu limir, sum hava sama fakliga arbeiðsøki, stovna ein fakligan áhugabólk.
Uppgávurnar hjá fakligu áhugabólkunum eru, sambært viðtøkunum, at:
- at virka fyri felagsligum samanhaldi millum limir áhugabólkanna og stuðla hvør annan at fremja felags útbúgving og arbeiðsuppgávur
- At vera við at hjálpa limunum, so teir gerast alsamt meiri dugnaligir m.a við at halda fundir og skeið
- At eggja til kanningar og stuðla kanningum arbeiðsøkinum viðvíkjandi
- At vera við at menna heilsu- og sjúkrarøktina


text:
Barbara Holm 15.04.2018 (23:16)
Ekstrablaðið vísir lívið umborð á Ennibergi
- Um tú saknar sendingina "Livsfarlig Fangst" á Discovery kanalini, so er hjálp at heinta her. Tí Ekstra Blaðið hevur fingið upptøkur frá einum buldrasligum Barentshavið, har ein bólkur av beinhørðum sjómonnum arbeiða í ringum illveðrið, skrivar Ekstra Blaðið í kvøld.
Danski miðilin vísir í greinini eitt buldraslig videobrot av Ennibergi, og er tað sjómaðurin Rúni Djurhuus, sum hevur sent Ekstra Blaðnum upptøkurnar.
Hann sigur við danskar miðlar í hesum sambandi, at trolaralívið ikki er fyri øll. Trýst her fyri at koma inn á upptøkurnar hjá Ekstra Blaðnum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Liesbet Slegers er belgiskur rithøvundur og myndprýðari. Hon er fødd í 1975 og hevur útbúgvið seg í grafikki og myndprýðing. Hon starvast nú sum grafiskur sniðgevi, myndprýðari og rithøvundur. Liesbet Slegers er vorðin ein av kendastu myndprýðarum í Belgia og myndprýðir javnan barnabøkur, umframt teknar myndir til bløð og tíðarrit.
Sjálv sigur hon, at hon helst skrivar og myndprýðir fyri heilt smáum børnum. Tað hevur týdning fyri hana at brúka sera bjartar og skínandi litir. Tí tað fær børn at varnast myndirnar betur.
Útgáva:
2009 Eta
Sova
Heimasíða:


text:
Tróndur í Gøtu
Tróndur í Gøtu (føddur 945, deyður 1035 í Gøtu) eisini nevndur Tróndur Gøtuskegg ella Gøtutróndur var ein víkingahøvdingi í Føroyum. Hann er ein av teimum týdningarmiklastu persónunum í Føroyingasaga saman við Sigmundi Brestissyni og øðrum. Hann var ein av máttmiklastu monnum í Føroyum um tað mundi. Hann búði í Gøtu og var sonur Tórbjørn Gøtuskegg og Guðrun, sum var systir Svínoyar Bjarna.
Tróndar kredda:
Sum hon stendur í Færeyinga saga:
Gangat ek einn út,
fjórir mér fylgja
fimm Guðs englar;
ber ek bæn fyrir mér,
bæn fyrir Kristi;
syng ek sálma sjau,
sjái Guð hluta minn.
Sum hon stendur í Føroyinga søgu:
Gangi eg ei eina út,
fýra mær fylgja,
fimm Guðs einglar;
beri eg bøn fyri mær,
bøn fyri Kristi;
syngi eg sálmar sjey,
síggi Guð yvir luta mín.
Sum hon stendur í Sálmabókini:
Givnir eru einglar góðir,
ganga ei eg eina má,
ferðum mínum fylgja fróir
fagrir einglar Guði frá;
biði bøn eg, fyri Krist
bera mína bøn teir vist;
syngi sálm eg Guð at æra,
sær hann til mín lut at varða.


text:
on juni 7 |
in Tiltøk |
by Oyvør |
with No Comments
Á Eystanstevnu hevur bókasavnið eyka opið.
Leygardagin og sunnudagin 15. og 16. juni hava vit eyka opið.
Báðar dagarnar frá kl. 14.00 til 18.00
Á stevnuni hava vit pappír, blýantar, saksar og lím liggjandi frammi til vitjandi at brúka.
Í stevnumeldrinum er bókasavnið eitt hugnaligt og heldur friðaligari stað at vitja.
Nýt høvið at síggja bókasavnið, og kunna teg um tilboð og møguleikar. Tað er ókeypis at koma á bókasavnið. Tað er eisini ókeypis at læna bøkur, tú skal bert skrásetast í skipanini.
Vælkomin á bókasavnið!
» Tiltøk » Tekna á Eystanstevnu
« 13 aðrir grunnar – góð og álítandi vitan Gev bróst á bókasavninum »


text:
Gevið, tá skal tykkum verða givið; eitt gott, stappað, stungið, høgrokað mál skulu tey geva tykkum í fang; tí at við tí máli, sum tit mála, skal tykkum aftur verða mált. (Luk 6:38)
Ein og hvør gevi, eins og hann hevur sett sær fyri í hjarta sínum, ikki av óhugi ella av neyð; tí at Gud elskar glaðan gevara. (2 Kor 9:7)
Men hvør skal geva eftir førimuni, eftir tí signing, sum Harrin, Gud tín, veitir tær. (5. Mós 16:17)
Gudleysur lænir og kann ei aftur rinda, rættvísur gávumildur gevur. (Sálm 37:21)
Men tá ið tú letur olmussu, tá lat ikki vinstru hond tína vita, hvat høgra hond tín ger, at olmussa tín má vera í loyndum, og faðir tín, ið sær í loyndum, skal gjalda tær. (Matt 6:3-4)
Um ein bróðir ella ein systir eru nakin, og teimum vantar dagliga føði, og einhvør tykkara sigur við tey: «Farið í friði, vermið tykkum og etið tykkum mett!» men tit ikki geva teimum tað, sum likaminum tørvast, hvat gagnar tað? Líkaleiðis eisini trúgvin; um hon ikki hevur gerningar, er hon deyð í sjálvari sær. (Ják 2:15-17)
Teimum, sum eru ríkir í hesum núverandi heimi, skalt tú bjóða, at teir ikki mega vera hugmóðigir, heldur ikki byggja vón sína á hitt ótrygga ríkidømið, men á Gud, sum gevur okkum allar lutir ríkliga til nýtslu, at teir skulu gera gott, vera ríkir í góðum verkum, vera gávumildir, beinasamir, so at teir savna sær sjálvum niðurfyri ein góðan grundvøll fyri komandi tíð, til tess at teir kunnu grípa hitt sanna lívið. (1. Tim 6:17-19)
Men gloymið ikki vælgerðina og beinasemina! Tí at slík offur líka Gudi væl. (Hebr 13:16)
Nei, fúsur skalt tú geva honum; og tú mást ikki gera tað við ringum tannabiti; aftur fyri tað skal Harrin, Gud tín, vælsigna teg í øllum verkum tínum og øllum, sum tú tekst við. (5. Mós 15:10)
Í øllum lutum sýndi eg tykkum, at soleiðis eiga vit at arbeiða og vera teimum veiku til hjálpar og minnast orð Harrans Jesu, at hann sjálvur hevur sagt: «Sælari er at geva enn at taka.» (Áps 20:35)
______________________________________________________________________________________________________________________________________________
Lagt út hevur Ásbjørn Jacobsen


text:
Nr. 1819-737
Endamįl: At geva luttakarum eitt styrkimįl og innlit ķ įstųši handan styrkirnar. Luttakarar lęra, hvussu til ber at fįa styrkirnar ķ spęl hjį sęr sjįlvum og ųšrum. Endamįliš er m.a. at geva nęminginum eina kenslu av fųrleika og tryggleika at fara undir nżggjar og avbjóšandi uppgįvur.
Innihald: Styrkigrundaš nįmsfrųši er sprottin śr positivari sįlarfrųši og hevur vunniš fram kring allan heim, tķ hon hevur havt sera góš śrslit, bęši tį taš snżr seg um taš fakliga og taš sįlarliga. Skślar, sum arbeiša viš stųši ķ styrkigrundašari nįmsfrųši, taka stųši ķ styrkjunum og fųrleikunum hjį nęminginum. Tį iš arbeitt veršur viš stųši ķ styrkjum, eru sannlķkindini fyri at koma ķ flow stór. Flow veršur eisini kallaš optimala lęringarstųšan.
Į skeišnum koma vit m.a. inn į:
- Įstųši um styrkirnar.
- Mųguleika at taka talgilda styrkiroynd.
- Vitan um, hvussu arbeišast kann viš styrkjum.
- Uppskot um, hvussu farast kann undir at arbeiša viš styrkjum.
- Vitan um flow.
Skeišssniš: Upplegg, videobrot, bólkar og kjak.
Mįlbólkur: Allur skślin.
Tį iš ein skśli ynskir hetta skeišiš, skal leišslan ķ fyrsta umfari venda sęr til Nįm.
Undirvķsing: Gitte Klein, Master of Positive Psychology og stud. cand. psyk.


text:
Emanuel Minos helt møti, har hon búði. Og hon fekk høvi at greiða honum frá tí, hon hevði upplivað. Hann festi tað á blað, men helt tó, at tað tyktist so óskiljandi, at hann valdi at leggja tað í eina skuffu. Men nú, næstan 30 á seinni, hugdi hann at tí og skilti, at hesum mátti hann siga onkrum frá. Hetta er skrivað av eftir eini upptøku frá einum møti í Sunnmøre í 1995. Henda gamla kvinna var ein vakin sannorðað kristin, ið fekk gott ummæli frá øllum, sum kendu hana.
- Eg sá heimin sum eitt slag av globus. Eg sá Evropa, land fyri land. Eg sá Norðurlond. Eg sá Noreg. Eg sá slíkt, sum fer at henda, áðrenn Jesus kemur aftur — beint áðrenn tann síðsta vanlukkan kemur yvir mannaættina; ein vanlukka, sum vit ikki áður hava kent makan til. Hon nevndi 4 bólkar. Beint áðrenn Jesus kemur, verður ein linni, sum vit ikki áður hava havt. Tað verður friður, og friðurin fer at vara í eina tíð. Í hesi friðartíð fara nógvar tjóðir at avvápna, eisini Noreg, og vit verða heldur ikki hesaferð fyrireikað, tá ið tað kemur. Triði veraldarbardagi fer at byrja á ein hátt, sum eingin hevði væntað — og frá óvæntaðum stað.
- Hugburðurin millum tey kristnu fer at verða meira flógvur enn nakrantíð áður. Eitt fráfall frá sannari og livandi trúgv, og kristin fara ikki at verða opin fyri rannsakandi boðskapi. Tey fara ikki eins og áður at vilja hoyra um synd og náði, lóg, gleðiboðskap og heilaggering. Ístaðin kemur ein eftirgerð: Eydnukristindómur. Tað ræður um at hava framgongd: Materiellir hentleikar, ting, sum Gud aldri hevur lovað okkum á henda hátt. Kirkjur, bønhús og fríkirkjur fara at gerast alt meira tómar. Ístaðin fyri tann boðskap, vit eru von við gjøgnum fleiri ættarlið — sum t.d. at taka upp kross sín og fylgja Jesusi — fer undirhald, list og mentan at ráða, har sum vekingarmøtir áttu at verið. Hetta kemur at henda í stóran mun, beint áðrenn Jesus kemur — og vanlukkur koma yvir okkum, og fólk fara at verða sovandi í sínum anda.
- Tað kemur ein tíð fylt við eini moralskari sundurmoltan, sum gamla Noreg ikki áður hevur upplivað. Fólk fara at liva sum gift, uttan at vera gift (hetta var í 1968, og eg trúgvi ikki, at hugtakið pappírleyst hjúnarlag var til tá, (E.M.). Óreinska áðrenn hjúnalag og ótrúskapur í hjúnalagi fara at vera tað vanliga, og á allan hátt verður borið í bøtuflaka fyri tí. Tað fer eisini at sníkja seg inn ímillum Christin, og vit geva eftir — eisini tá tað snýr seg um synd móti náttúruni. Beint áðrenn Jesus kemur aftur, fer sjónvarpið at verða fylt við harðskapi: Ein harðskapur so ræðuligur, at hann fer at læra fólk at drepa og oyðileggja hvønn annan, og tað verður vandamikið at ganga á gøtuni. Talið á sjónvarpsrásum verður stórt, eins og innan útvarpið. Morð og oyðilegging verða roknað sum undirhald og fara at breiða seg til alt samfelagið. Tey mest intimu tingini, sum hoyra hjúnarlagnum til, fara at verða fyri opnum skýggja. (Hetta var í 1968, og eg mótmælti við at vísa á, at vit høvdu lógir, sum forðaðu fyri slíkum, E.M.). Tá segði tann gamla konan: Tað kemur at henda, og tú fært at síggja tað. Alt tað, vit áður hava havt, verður brotið niður, og tað mest ósømiliga verður víst fyri eygum okkara.
- Fólk úr fátøkum londum fara at koma í stórum tali til Evropu, (í 1968 høvdu vit ikki innflytarar, E.M.). Tey koma til Norðurlond og Noreg. Tey fara at gerast so nógv í tali, at fólk fara at venda sær ímóti teimum. Tey fara at verða viðfarin eins og jødarnir áðrenn kríggið. (Eg skilti hetta ikki tá og mótmælti, E.M.). Tá runnu tár av kinnum hennara. Eg fari ikki at síggja tað, men tú fert at síggja tað. Tá brádliga kemur Jesus aftur, og triðji verðaldarbardagi brestur á. Tað verður eitt stutt kríggj. Øll kríggj, eg áður havi upplivað, eru sum spæl samanborin við hetta, og at enda verða kjarnorkubumbur nýttar. Luftin verður dálkað, soleiðis at ein ikki kann anda hana. Tað fer at raka fleiri heimspartar: Amerika, Japan, Australia, tey ríku londini. Vatnið verður oyðilagt; jørðin kann ikki longur dyrkast. Úrslitið verður, at bert leivd verður eftir, og leivdin í teim ríku londunum fer at royna at flýggja til tey fátæku londini, men tey verða líka hørð ímóti okkum, sum vit vóru ímóti teimum. Eg eri so glað fyri, at eg ikki fari at síggja hetta, men tá hendan tíðin nærkast, mást tú taka mót til tín og siga frá hesum. Eg havi fingið hetta frá Guði. Einki av hesum stríðir ímóti Bíbliuni, sí Opbinberingina 6 og frameftir. Men tann, sum hevur Jesus til Frelsara og Harra, er tryggur.


text:
Frammanundan settu bíleggingarnar hjá MSC av 11 nýggjum risastórum bingjuskipum met. Men nú vísir tað seg, at tey eru upp aftur størri enn higartil hildið, skrivar Alphaliner, sum doypir nýggja skipaslagið “Megamax-24”.
Greinararnir á Alphaliner halda, at skipini fara at rúma ikki færri enn 23.356 TEU - og ikki tey 22.000, sum upprunaliga vórðu fráboðað.
Skipið verður væntandi eina røð breiðari enn størsta núverandi bingjuskipið við eini longd upp á 402 metrar og eini breidd upp á 61,40 metrar.
Alphaliner metir, at skipið fer at rúma 24 bingjur í longdini, 24 dekk-røð í breiddini og 24 bingjur í hæddini við 12 undir dekkinum og 12 omaná dekkinum. Hetta er orsøkin til, at greinararnir á Alphaliner doypa skipini Megamax-24.
Skipini skulu byggjast á ávikavist Samsung Heavy Industries og Daewoo Shipbuilding & Marine Engineering í Suðurkorea og skulu setast inn á Evropa-Asia ruturnar, tá tey verða liðug um tvey ár.
Nýggju MSC-skipini verða sambært Alphaliner umleið 500 TEU størri enn skipini, sum CMA CGM bílegði herfyri.
Hesi skipini verða væntandi upp á 22.852 TEU - og tey fyrstu stóru nýbygdu LNG-riknu bingjuskipini nakrantíð.
Kelda: Splash


text:
Tað er útselt á heimsins størsta ferðamannaskipi, Symphony of the Seas, tá tað 7. apríl stevnir út á sína fyrstu ferð úr Barcelona við 6.680 gestum og eini manning upp á 2.200 umborð. Skipið verður latið reiðarínum í morgin. Síggj time-lapse video av seinastu fyrireikingunum her.
Skipið verður við 228.081 gt, eini longd upp á 362 metrar og eini breidd upp á 66 metrar heimsins størsta ferðamannaskip, sum altso kann hýsa nærum 9.000 fólkum.
Summarið fer við útferðum í Miðjarðarhavinum, áðrenn leiðin gongur til Karibia.
Kom við á eina skjóta rundferð á risastóra skipinum her:
Kelda: Royal Caribbean


text:
Sum haldari fært tú Vencil sendandi til dyrnar fyri bert 160 krónur + post- og avgreiðslugjald. Til samanberingar kostar Vencil í bókahandlum kring landið 220 krónur. Tekna teg her á heimasíðuni alt fyri eitt! Send okkum eitt teldubræv á
við upplýsingum um navn og eftirnavn, adressu, telefonnr., teldupostadressu, og skriva eisini, frá hvørjum nummari, haldið verður teknað.
Uppkrav verður sent haldarum við ritinum, men tað ber eisini til at flyta peningin á okkara konto í Eik 9181-1203713. Minst til at viðmerkja, hvør tú ert, og at gjaldið er fyri Vencil.


text:
- Tíðindi, mentan og ítróttur
12 fólk í stjórnarskipanarnevndina
Stórru flokkarnir hava tvey umboð í nevndini, og smærru flokkarnir hava eitt umboð.
Fyri Fólkaflokkin eru Jørgen Niclasen og Elsebeth Mercedis Gunnleygsdóttir í. Fyri Sambandsflokkin, Bárður á Steig Nielsen og Edmund Joensen. Fyri Javnaðarflokkin, Kristianna Winther Poulsen og Heðin Mortensen. Kári P. Højgaard umboðar Sjálvstýri í nevndini. Annita á Fríðriksmørk og Ingolf S. Olsen umboða Tjóðveldi. Hanna Jensen umboðar Framsókn. Bill Justiniussen umboðar Miðflokkin. Eisini er Sonja Jógvansdóttir, uttanflokkatingkvinna, við í grein 25 nevndini.


text:
Endurraðfesting av almennum íløgum
Búskaparráðið hevur hugt neyvari at íløguætlanunum hjá almenna geiranum. Við verandi íløguætlanum er vandi fyri, at íløgurnar verða konjunkturviðgangandi og tí fara at vaksa um sveiggini í búskapargongdini. Ráðið mælir til at endurskoða íløguætlanirnar.
Endurraðfesting av almennum íløgum
Búskaparráðið hevur eisini gjørt konsekvensútrokningar viðvíkjandi fígging kommununnar av eldrarøktini. Framrokningarnar benda á, at inntøkurnar ikki koma at standa mát við útreiðslurnar, um ikki framtíðar eldru árgangirnir gerast nógv heilsubetri sammett við núverandi eldru árgangir. --- Búskaparráðið hevur saman við Hagstovuni endurmett BTÚ-vøksturin í leypandi prísum fyri 2014, 2015 og 2016.
Fyri árið 2014 verður roknað við einum búskaparvøkstri uppá 5,9% í ársins prísum. Hesin vøksturin stavar meira frá útlendskum enn innlendis eftirspurningi.
Fyri árið 2015 verður roknað við einum búskaparvøkstri uppá 6,4% í ársins prísum. Hesin vøkstur stavar í størri mun frá innlendis enn útlendskum eftirspurningi.
Fyri árið 2016 verður roknað við einum búskaparvøkstri uppá 2,8% í ársins prísum. Hesin vøkstur stavar væntandi bert frá innlendis eftirspurningi. Útlendski eftirspurningurin togar BTÚ-vøksturin niðureftir, tí innflutningurin veksur meira enn útflutningurin.
Handilsjavnin hevur fyri tíðina størri yvirskot enn nakrantíð, og er ein orsøkin betraða býtislutfallið í uttanlandshandlinum við øktum laksaprísum og minkandi oljuprísum, og eisini størri nøgdum av uppisjóvarfiski.
Gongdin seinastu árini hevur verið eyðkend av at ein vaksandi partur av búskaparvøkstrinum er fallin kapitalánarum í lut og ikki løntakarum, og væntandi heldur hesin tendensurin sær.
Demografi-treytaðu broytingarnar fram til 2050 sambært fólkatalsframskrivingum Hagstovunnar henda spakuliga ár fyri ár, og tí er vandi fyri, at vit ikki merkja álvaran í hesum broytingum fyrr enn ov seint er. Meðan vit nú eru 4,5 fólk í aldursbólkinum 16-66 ár fyri hvørt fólk í aldursbólkinum 67 ár og omanfyri, verða vit í 2050 2,1 fólk í aldursbólkinum 16-66 ár fyri hvørt fólk í aldursbólkinum 67 ár og omanfyri. Hetta ger tað neyðugt við nýskipanum.
Kunning um Búskaparráðið er at finna á hesum leinki
Búskaparfrágreiðingin kann takast niður her
Um nakar ynskir at fáa viðmerkingar til heystfrágreiðingina 2015, kann viðkomandi venda sær til Sverra Hansen, formann, á tlf. 22 81 32
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð: Levi Joensen
Lag: Lucy R. Meyer
1. Stjørnurnar blaktra á hválvinum bláa,
náttin er vøkur, nú stjørna so blonk
frá einum kongi í Betlehem boðar,
Frelsari føddur – hoyr, sál, nú og tonk.
Niðurlag: Gleðin í fjósinum fyllir hvørt hjarta,
vísmenn við gulli og roykilsi við,
ofra til barnið í krubbu við gleði,
hann, sum nú geva kann heiminum frið.
2. Hirðar á náttarvakt undrandi sita,
eingil av himlinum gleðiboð ber:
Tykkum í dag er ein Frelsari føddur!
Skjótt fóru tíðindi runt tá við ferð.
3. Har eru himmalskir herskarar stórir,
lovandi Gudi, á hæddini er,
latið tí okkum her saman við teimum
bera fram lovsong – tað gleði oss ber.


text:
Agnar Frederiksen
15.04.2018 - 19:10
Ítróttur > Ítróttur > Fótbóltur
Triðja dystin
á rað vann HB á útivølli. Kappingarneytarnir NSÍ vórðu skúgvaðir til viks í
Runavík í dag, og samstundis tók Skála stig frá KÍ hinumegin fjørðin. B36 greiddi
sína skyldu í Sørvági, meðan AB fekk trý sera kærkomin stig við norður um Suðuroyarfjørð.
Á Eiði komu tvey sein mál; eitt til hvørt liðið.
Eftir 6. umfar í Betri-deildini sær topp-fimm út, sum vit hava sæð tað seinnu
árini. KÍ og HB skilja seg út sum fremstu FM-biðlarnir í løtuni. EB/Streymur er
beint uttanfyri topp-fimm og bjóðar av, meðan Skála heldur ikki er so langt
burtur.
Úrslitini eftir dystirnar í dag:
NSÍ - HB 1-2 (1-1)
Pól Jóhannus Justinussen 1-0
Símun Samuelsen 1-1
Tróndur Jensen 1-2
Skála - KÍ 0-0
TB/FCS/Royn - AB 0-1 (0-1)
Bjarki Nielsen
0-1
EB/Streymur - Víkingur 1-1 (0-0)
Magnus Heinason
0-1
Fríði Kruse Johansen 1-1
07 Vestur - B36 0-3 (0-3)
Kaimar Saag 0-1
Erlendur Magnusson 0-2
Oddmar Færø 0-3
Tað er sera gott lag
í HB-leguni, eftir at enn ein útisigur er komin í hús. Hesaferð fekk HB trý
stig við Løkin, ið má metast at vera ein sera góður sigur hjá havnarmonnum. NSÍ
byrjaði annars betri, tá Pól Jóhannus Justinussen stútaði horna frá Peturi
Knudsen í málið eftir tíggju minuttir. HB skuldi brúka eina løtu til at koma inn í
dystin, men tíggju minuttir fyri hálvleik bjóðaði Teit Jacobsen av í høgru
síðu, legði bóltin væl innfyri, har Símun Samuelsen setti fótin á, og so var 1-1.
Tað var javnleikur í hálvleikinum, og tað leikaði javnt á og var intenst í 2. hálvleiki.
Tað var heimaliðið, ið søkti meira at og hevði onkrar vandamiklar støður. Men
tað var HB, ið streyk avstað við sigrinum. Tríggjar minuttir áðrenn vanliga
leiktíðin var farin, kom bólturin heldur tilvildarliga til Trónd Jensen, ið var
staddur stutt inni í brotsteiginum. Miðvallarin fekk tamarhald á bóltin, og legði
hann hegnisliga og elegant í longra hornið. NSÍ royndi at trýsta, men tað endaði
2-1, og liðið hjá Heimiri Guðjónssyni er nú ósigrað seinastu fimm umførini. HB
hevur reist seg síðani 3-0 tapið fyri KÍ í 1. umfarið, og bjóðar nú klaksvíkingum av
álvara av. NSÍ tapti fyri aðru ferð í ár á heimavølli, og misti eit fet í oddastríðnum.
Skála gjørdist í dag fyrsta liðið, ið tók stig frá KÍ í hesum
kappingarárinum. Liðini spældu málleysan javnleik í mjørkanum á Skála, har KÍ
hevði yvirvágina, men ikki megnaði at umseta hana til mál. Tað hendi ikki nógv fyrstu
løtuna, men sum hálvleikurin leið, fekk KÍ lagt eitt trýst á málið hjá Skála.
Har komu eisini nakrar vandamiklar støður, men tað var 0-0, tá liðini fóru til
hálvleiks.
Skála-liðið var sera hartarbeiðandi, og gav ikki nógv burtur ímóti
klaksvíkingunum. Tað var ikki nógv sum Skála kom við frameftir vøllinum.
Heimaliðið hugsavnaði seg um at standa væl, og Ólavur Mikkelsen og Ahmed
Mujdragic, ið aftur vóru ímillum teir fyrstu ellivu, vóru við til at gera liðið
meira kompakt. Skála kom tó til nakrar støður, tá KÍ legði meira fyri í
álopspartinum. Størsta møguleikan hevði útiliðið tó, tá Páll Klettskarð stútaði
bóltin á stongina. Jákup B. Andreasen og Hjalgrím Elttør, ið hósdagin vóru við til
at venda dystinum í Sørvági, komu aftur í dag inn, men klaksvíkingar fingu ikki
hálað sigurin heim hesaferð. Ein inntensur dystur á Skála, og eitt gott stig
hjá heimaliðnum. KÍ liggur framvegis sera væl fyri í oddinum.
Argjamenn eru á veg norður við Smyrli við trimum stigum. Dysturin í Trongisvági
í dag var mettur at verða ein lykladystur í botnstríðnum, og við einum sigri
hevur AB nú lyft seg upp á 5 stig. Tað kom bert tað eina málið við Stóra í
einum dysti uttan nógvar málmøguleikar. Eins og ímóti Víkingi so var tað toppskjúttin
í 1. deild í fjør, 19-ára gamli Bjarki C. Nielsen, ið skoraði fyri AB. Hann
gjørdist eisini matchvinnari. Tað gjørdist aftur í dag greitt, at TB/FCS/Royn hevur
sera trupult við at skora mál. Suðuroyingarnir hava ikki skorað í opnum spæli í
ár; tvey mál uppá brotsspark í Sørvági eru einastu málini hjá Glenn Ståhl og
hansara monnum, ið nú eru undir niðurflytingarstrikuni.
Hóskvøldið avgjørdi B36 heimadystin ímóti TB/FCS/Royn í yvirtíðini. Í dag
lukkaðu menninir hjá Jákupi Á Borg dystin í fyrra hálvleiki í Sørvági. Trý mál
innan 15 minuttir tryggjaðu B36 ein 3-0 sigur á 07 Vestur. Fyri fyrstu ferð í
ár var Meinhard E. Olsen ikki á máltalvuni hjá B36, men estiski áleyparin, Kaimar
Saag, skoraði sítt 2. mál í kappingarárinum. Tað var hann sum fekk hol á eftir
25 minuttir. Heimaliðið megnaði ikki at gera dystin spennandi í 2. hálvleiki,
og liðið hjá Paula Poulsen hevur nógv at arbeiða við, meðan B36 nú er væl við í topp-fýra stríðnum.
Í Hólmanum komu málini seint, tá EB/Streymur aftur spældi javnt ímóti einum
topp-fimm liðið. Tað vóru føroyameistararnir ið høvdu flest vandamiklar støður
og møguleikar, men heimaliðið smæddist als ikki burtur. Tað líktist tó leingi
einum málleysum javnleiki, men tá tíggju minuttir vóru eftir legði debutanturin
Magnus Heinason Víking á odda. Áleyparin, ið hevur skorað fýra mál í 1. deild í
ár, var júst komin inn, og sá út til at gerast matchvinnari. Men so javnaði ein
annar ungur leikari. Innskifti Fríði Kruse Johansen sló til í 89. minutti, og
syrgdi fyri at heimaliðið fekk eitt stig. Ein dýrur stigamissur hjá Víkingi, ið
kundi verið komið tættari oddinum.
Støðan eftir 6 umfør:
1. KÍ 16 stig
2. HB 13 stig
3. NSÍ 10 stig
4. Víkingur 10 stig
5. B36 10 stig
6. EB/Streymur 9 stig
7. Skála 7 stig
8. AB 5 stig
9. TB/FCS/Royn 3 stig
10. 07 Vestur 1 stig


text:
Tey hava avgreitt síðsta sett av innleiðandi riðlum á DM á stuttgeil 2017, har føroyingarnir megnaðu at kvalifisera seg til finalur í øllum tí sum teir luttóku í.
Continue reading Óli, Alvi og Magnus í DM-finalur seinnapartin
Her lista vit upp heiðursmerki vunnin av føroyingum á donsku meistarastevnuni á stuttgeil 2017, íroknað hjá teimum av føroyskum uppruna sum ikki hava føroyskan svimjitjóðskap.
Tilsamans vunnu teir eini 5 gullheiðursmerkir og 2 úr silvuri, umframt at Magnus og Frans kvalifiseraðu seg sum danir til EM á stuttgeil 2017.
Continue reading Heiðursmerkir til føroyingar á DM á stuttgeil 2017
Tey hava akkurát avgreitt skjótasta riðil í 1500 metra frísvimjing, á DM á stuttgeil 2017 í Greve, og megnaði Óli Mortensen har at vinna eitt silvurheiðursmerki, í spennandi dysti ímóti Alexander Aslak Nørgaard úr Birkerød.
Continue reading Óli 15:12.12 og silvur á DM á stuttgeil 2017
Danir avgreiddu fyri løtu síðani finaluna í 100 metra rygg á DM á stuttgeil 2017, og megnaði Magnus Jákupsson har at endurvinna sítt danska meistaraheiti.
Continue reading Magnus 52.77 og danskur meistari í 100 rygg
Teir báðir Magnus Jákupsson og Óli Mortensen liggja væl fyri til at taka heiðursmerki, nú seinnapartin, tá ið finalurnar verða avgreiddar á DM á stuttgeil 2017 í Greve.
Continue reading Góð útlit fyri heiðursmerki til Óla og Magnus á DM á stuttgeil, seinnapartin
Frans Johannessen vann í kvøld gull á DM á stuttgeil 2017, tá ið hann í finaluni svam teinin í tíðini 4:14.41. Alvi Hjelm varð nr 4 í tíðini 4:20.69.
Continue reading Frans 4:14.41 og danskur meistari í 400 blandað
Tey eru nú í gongd við næsta dag á donsku meistarastevnuni á stuttgeil 2017, har Alvi Hjelm og Frans Johannessen fyri løtu síðani royndu seg í innleiðandi 400 blandað. Og tað gekk bara væl – báðir komu víðari til besta riðil í kvøld, Frans eftir enntá við risa persónligum meti.
Continue reading DM-K 2017: Alvi og Frans í A-finalu í 400 blandað
Óli Mortensen vann fyri løtu síðani gull á donsku meistarastevnuni á stuttgeil 2017 – og Frans Johannessen silvur – tá ið finalan í 800 metra frísvimjing fyri menn varð avgreidd. Tíðin 7:53.68 er stórt nýtt persónligt met hjá Óla, í mun til hansara 7:57.56 frá tá ið hann vann gull í somu grein á DM á stuttgeil í fjør.
Continue reading DM-K 2017: Óli 7:53.68 og gull í 800 frí
Magnus Jákupsson royndi seg fyri løtu síðani í DM-finaluni í 100 metra blandaðari svimjing, og vann har silvur við tíðini 53.63, har kravið hjá dønum til EM á stuttgeil 2017 er 53.83.
Daniel Skaaning vann gull við nýggjum donskum meti á 53.17, sum merkir at hann sjálvsagt eisini er úttikin til hesa grein á EM á stuttgeil 2017, sum verður í Keypmannahavn hin 13. til 17. desember.
Sí úrslitalistan her.
Alvi Hjelm royndi seg fyri løtu síðani í 800 metra frísvimjing, á DM á stuttgeil 2017 Greve, og svam har teinin uppá 8:10.12. Besta tíð hjá honum nakrantíð er 8:08.37 frá DM í Gladsaxe í 2013, har hann tó seinastu árini serliga hevur miðsavnað seg um miðaltein og blandað.
Óli Mortensen svam ikki hendan teinin í morgun, tí at teir átta við bestu tilmeldingartíðum bíða til tann væntaða skjótasta riðil í kvøld. Og her hevur Óli so bestu tilmeldingartíð av øllum, 7:57.56 frammanfyri næstskjótasta Mads Holm á 8:06.13, og Frans Johannessen á 8:07.66.


text:
Ein kvinna fór av óvart avstað við skeivum bili frá FK í Runavík í gjár.
Bileigarin boðaði seinnapartin í gjár løgregluni frá, at bilur hennara var stolin á bilplássinum við Keypssamtøkuna í Runavik. Men bilurin var ikki stolin. Kanningar hjá løgregluni vístu, at ein onnur kvinna hevur akkurát sama slag av bili - ein Toyota.
Tann kvinnan fór í skeivan bil og koyrdi avstað - og tað bar til, tí lykilin stóð í.
Tá kvinnan, sum átti bilin, kemur út aftur, heldur hon, at hennara bilur er stolin, sigur vaktleiðarin á politistøðini í morgun.
Bileigarin fekk tí eina bót fyri at lata lykilin standa í bilinum.


text:
Býráðsfundur 29.03.2012
Dagfesting: 29.03.2012 kl. 17:00
Staður: Býráðssalurin
Nevndarlimir:
Magnus Rasmussen, Sæunn Ó. Hansen, Beinta Olsen, Klæmint Østerø, Bjarni Kjeld, Arnfinn Langgaard, Karl Rasmussen, Kristian Gaardbo, Fríðbjørg Weihe, Hans Jákup Johannesen, Kári E. Jacobsen,
Ikki møtt: Karl Rasmussen
12/00351 - 2. viðgerð av eykajáttan til Ítróttarstuðul í 2012
Tilráðing:
-Mentanarnevndin á fundi 14/02-2012: Meirilutin í nevndini Kári E. Jacobsen og Bjarni Kjeld, tóku undir við tilmælinum frá Mentanardeildini. Hans J. Johannesen tók ikki støðu til málið, tí at skoðbráðið var ov stutt.
-Fíggjarnevndin hevur á fundi 16.02.2012 tikið undir við tilmælinum frá meirilutanum í Mentanarnevndini.
-Býráðið hevur á fundi 23/02-2012 samtykt at samtykt at taka undir við tilmælinum frá meirilutanum í mentanarnevndini og fíggjarnevndini.
-Einmælt samtykt-
Viðtøka
Býráðið hevur á fundi 29/03-2012, við aðru viðgerð, samtykt at hækka játtanina til ítróttarstuðul fyri 2012 við kr. 220.000,00.
-Einmælt samtykt-
12/00270 - Útlutan av ítróttarstuðli fyri 2012
Tilráðing:
Mentanardeildin mælir til at býta ein ávísan prosentpart eftir sama leisti sum í fjør, meðan restin av játtanini býtt við støði í virkseminum hjá feløgunum mátað eftir umsetningi, limatali og leiguútreiðslum. Hædd verður tikin fyri, at einki felag fær minni stuðul enn í fjør.
Viðtøka
20.03.2012: Ein samd mentanarnevnd tekur undir við tilmælinum frá Mentanardeildini og samtykkir hetta býti av ítróttarstuðlinum í 2012:
Felag kr.
Bogaskjótifelagið Ørvur 6998
Kappróðrarfelagið NSÍ 46597
NSÍ 151573
Skála Ítróttarfelag 108459
Skála Róðrarfelag 28733
Støkk 92696
Tjaldur 89418
Íalt 524475
Viðtøka
Býráðið hevur á fundi 29703-2012 samtykt at taka undir við mentanarnevndini at útluta stuðulin smb. uppskoti frá mentanardeildini.
-Einmælt samtykt-
12/00311 - Møgulig søla av gamla skúla í Søldarfirði til Søldarfjarðar Bygdarsavn
Tilráðing:
Gamli skúlin í Søldarfirði er ein søguligur bygningur fá 1890, sum tíanverri er fallin í órøkt. Eitt bygdarfelag er stovnað í Søldarfirði, sum hevur søkt um at fáa ella keypa bygningin og lendið frá Runavíkar Kommunu. Fundir hava verið við umboð fyri felagið.
Mentanardeildin metir, at Runavíkar Kommuna eigur at hava felags mannagongdir í bygdunum í kommununi.
Í Elduvík er fordøi um ein gamal bygdaskúla, sum kommunan eigur, men sum fólkið í bygdini við einum bygdafelagið hevur ræðisrætt á.
Mentanardeildin mælir tí til, at Søldarfjarðar Bygdafelag fær loyvi til at seta Gamla Skúla í Søldarfirði í stand og nýta hann til sítt virksemi, sambært avtalu við Runavíkar Kommunu, men at kommunan framhaldandi eigur bygningin og lendið. Samstundis mælir Mentanardeildin til, at felagið fær ein árligan stuðul til virksemi sítt í skúlanum.
Viðtøka
20.03.2012: Ein samd mentanarnevnd tekur undir við tilmælinum frá mentanardeildini.
Viðtøka
Býráðið hevur á fundi 29/03-2012 samtykt, at Søldarfjarðar Bygdafelag fær loyvi til at seta Gamla Skúla í Søldarfirði í stand og nýta hann til sítt virksemi, sambært avtalu við Runavíkar kommunu, men at kommunan framhaldandi eigur bygningin og lendið.
-Einmælt samtykt-
12/00257 - Stuðulsfelagið 22.10.2010 søkir um optión uppá grundøki til bygging av sambýli til fólk við menningartarni
Tilráðing:
Stuðulsfelagið 22.10.2010 hevur fingið fyrstu tilsøgnina uppá bygging á trøðni matr. nr. 1a hjá Petur Olsen, Saltangará 03/02-11 í 6 mánaðar, til endan á aug. 2011.
Tilsøgnin verður longd 08/07-11 við 3 mánaðum, til endan á november 2011.
Í telduposti df. 29.02-12 spyrja tey um tilsøgnin stendur við.
Tekn. deild mælir til at geva teimum eina tilsøgn uppá bygging á matr. nr. 1a í 3 mánaðar.
Viðtøka
Byggi- og býarskipanarnevndin samtykti á fundi tann 21. mars 2012 at fylgja tilmælinum frá Tekn. deild.
Viðtøka
Býráðið hevur á fundi 29/03-2012 samtykt at leingja optiónina uppá grundstykki við 3 mánaðum.
-Einmælt samtykt-
11/00079 - Framløga av broyting av Býarplanum og Almennu byggisamtyktini
Tilráðing:
Broytingarnar í býarplaninum, sum vóru samtyktar í býránum ávikavist 28/04-11, 25/05-11 og 26/05-11 hava ligið frammi í tíðarskeiðinum frá 08/12-11 til 06/01-12 og tíðarfreistin til at lata broytingaruppskot og mótmæli inn var sett til 26.01-12.
Ongi broytingaruppskot og mótmæli er komin inn áðrenn 26.01-12 tá freistin var úti, og heldur ikki seinni.
TD mælir til at góðkenna broytingarnar og avgreiða tær til Innlendismálaráðið, Tórshavn til góðkenningar.
Viðtøka
Byggi- og býarskipanarnevndin samtykti á fundi tann 21. mars 2012 at fylgja tilmælinum frá Tekn. deild.
Viðtøka
Býráðið hevur á fundi 29/03-2012 samtykt at taka undir við tilmælinum frá Tekn. deild.
-Einmælt samtykt-


text:
- Tíðindi, mentan og ítróttur
Treytir í fiskiloyvum avgerandi fyri samráðingar
Ikki er greitt enn, nær Fiskimannafelagið og Reiðarafelagið fara at samráðast um nýggjan sáttmála.
Formaðurin í Reiðarafelagnum, Anfinn Olsen, sigur, at reiðararnir vilja síggja øll fiskiloyvi fyrst fyri at vita, hvørjar treytirnar eru í teimum.
Og øll sløg av fiskiloyvum eru ikki komin enn, verri enn so.
Stefan í Skorini, stjóri í Reiðarafelagnum, sigur, at óvissan um, hvussu tann nýggja fiskivinnuskipanin verður tulkað í Fiskimálaráðnum, og hvussu hon fer at virka, ger, at bíðað verður við at samráðast við Fiskimannafelagið.
Hóast eingin sáttmáli hevur verið í langa tíð, mynstra fiskimenn kortini framvegis eftir gamla sáttmálanum.
Fiskimannafelagið longdi sín sáttmála til nýggjárs, tí felagið væntaði, at løgtingið avgreiddi fiskivinnunýskipanina í summar.
Men siðvenjan er at brúka gamla sáttmálan, til nýggjur er gjørdur, sigur Jan Højgaard.
Hini bæði manningarfeløgini hava ikki sagt upp sáttmálarnar við Reiðarafelagið.
Sí eisini


text:
Frá 1. Mai 2018 verður kunningarstova fyri Nes kommunu í Oyrahandlinum. Navia og Nes kommuna hava í hesum sambandi gjørt avtalu um, at Navia skal umsita kunningarstovuna, har starvsfólkini hjá Navia fara at virka sum kunningarfólk. Í fyrsta lagi er talan um eitt royndarár.
Kunningarstovan er opin, tá handilin Navia er opin. Mánadag til fríggjadag kl. 10.00 – kl. 17.30 og leygardag frá kl. 10.00 til kl. 14.00.
Tað verður sjónligt fyri ferðafólki og øðrum, sum koma at vitja í Nes kommunu, at kunningarstova er í Oyrahandlinum. Har fara vitjandi at fáa munnliga kunning og útflýggjað kunningarfaldarar. Ein kunningarfaldari fyri Nes kommunu er í gerð, og verður liðugur tá kunningarstovan letur upp 1. Mai 2018.
Ferðafólkatalið í Føroyum er vaksandi, eisini í Nes kommunu. Fyri at menna ferðavinnuna í Nes kommunu, metir bygdarráðið, at tað er umráðandi at hava eina virkandi kunningarstovu, ið kann veita nøktandi kunning til ferðafólk og onnur.


text:
Magnus spyr um inntøkur til landskassan frá fiski- og alivinnuni
1. oktober 2018
Magnus Rasmussen, løgtingsmaður fyri Sambandsflokkin, hevur í dag sett Kristinu Háfoss, landsstýriskvinnu í fíggjarmálum, ein skrivligan fyrispurning (§ 52a) um inntøkur til landskassan frá fiski- og alivinnuni. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvussu stór samlaða inntøkan frá fiskivinnuni til landskassan hevur verið í 2016 og 2017 - greinað á inntøkuslag?
2. Hvussu stór samlaða inntøkan frá alivinnuni til landskassan hevur verið í 2016 og 2017 - greinað á inntøkuslag?
Í viðmerkingunum til skrivliga fyrispurningin sigur Magnus Rasmussen, løgtingsmaður, at fiskivinnan og alivinnan eru fíggjarligu grundsúlurnar undir føroyska samfelagnum. Seinastu árini hevur gingið væl í fiskivinnuni - serliga hjá uppisjóvarvinnuni. Somuleiðis hevur gingið sera væl í alivinnuni seinastu árini. Tó skulu vit bert nøkur ár aftur í tíðina, tá bæði fiskivinnan og alivinnan høvdu tað sera trupult og illa stóð til.
Sveiggini í hesum báðum vinnum hevur sera stóra ávirkan á fíggjarligu fortreytirnar í føroyska samfelagnum og eisini hjá landskassanum.
At enda sigur Magnus Rasmussen, løgtingsmaður, í sínum viðmerkingum, at í januar 2017 setti hann líknandi fyrispurning og fekk tá samlaðu inntøkur landskassans í báðum vinnunum frá 1997 og fram til og við 2015.
Seinastu tvey árini hava verið hendingarík í báðum hesum vinnum og er tí áhugavert at frætta, hvussu hetta hevur ávirkað landskassan fíggjarliga.
Sambandsflokkurin
RN
Back


text:
Rebekka enn eitt met á 800 metrum
ítróttur11-08-2017 - 14:02 - Jóanis Nielsen
FIF.fo skrivar:Rebekka Fuglø hevur nú í kvøld aftur sett met á 800 metrum. Gamla metið setti hon í oyl-finaluni í 2015 á Jersey, tá hon rann 2.12,77 min og vann silvur. Síðani tá hevur formurin hjá Rebekku fleiri ferðir bent á, at hon hevur kunnað runnið 2.10, men ongantíð hevur hetta eydnast.
Nærmast kom hon í fjør til VU-Spelen, men eitt ov skjótt fyrsta umfar kom at kosta móti endanum, og hon endaði 2/100 sekund frá metinum.
Nú á oyggjaleikunum á Gotlandi, vísti Rebekka aftur stórform, og hennara føroyska met varð ikki spátt at yvirliva. Men hóast Rebekka vann tryggan sigur í oyggjaleikafinaluni, var so mikið av taktikki við í spælinum, at metið yvirlivdi.
Men nú gekk ikki longur. Rebekka er farin niður at renna tvær kappingar – sonevndu “Baneturneringen” har tey bestu hittast til leikir at renna sterkar tíðir. Við í kappingini í kvøld á Østerbro Stadion vóru m.a. sterka Mia Helene Mørck, sum hevur runnið 2.05,77 og Louise Jørgensen (2.10,61)
Tað vóru hesar báðar, sum myndaðu kappingina í kvøld, við Rebekku hangandi í. Løgið nokk kendi Rebekka seg ikki so øgiliga sterka á degnum, og hevði eina løtu hug at dragna. Hon fekk tó brádliga nýggja megi, og rann seg upp aftur til tær báðar, og á seinastu metrunum rann hon frá Louise. Móti Mia Helene gjørdist tó einki.
Tíðin hjá Rebekku gjørdist framúr góð. Nýtt føroyskt met við meira enn tveimum sekundum. Og nýggja metið, sum er 2.10,72 min er úti við fýra sekund skjótari, enn tá hon vann gull á oyggjaleikunum.
Ein tíma seinni royndi Rebekka seg eisini á 400 metrum. Hóast ein harðan 800 m í beinunum, megnaði hon kortini at renna teir 400 metrarnar uppá 60,49 sekund, sum bert er eitt stórt sekund frá hennara føroyska meti. (59,17)
Julian Gregersen er eisini niðri og rennur Baneturnering, og rann eisini í A-riðlinum í kvøld. Julian ætlar sær eisini eitt persónligt met á 800 metrum, og fyrstu 200 metrarnir vóru júst sum teir skuldu. Men so slakkaðu fremstu rennaranir nógv av fram til bjølluna, og tey sekundini hann misti har, vóru ómøgulig at taka aftur, hóast eitt rímiliga skjótt seinna umfar. Tíðin gjørdist 2.00,76 min.
Týskvøldið verður enn eitt umfar av Baneturneringen, tá kappast verður í Tårnby. Her fer Rebekka at gera eina roynd at taka sítt egna met á 1.500 metrum. Á oyggjaleikunum fekk Julian eina sera góða tíð á 1.500 metrum, sum verður tung at taka aftur longu nú í summar. Týskvøldið fer hann at gera eina roynd at fáa eina sterka tíð á 3.000 m.
FÍF ynskir Rebekku hjartaliga tillukku við føroyska metinum, samstundis sum vit ynskja teimum báðum bestu eydnu týskvøldið.


text:
Evangeliið eftir Lukas, kapittul 15
Hin burturmisti seyðurin
v1
Men allir tollarar og syndarar hildu seg nær at honum fyri at lýða á hann.
v2
Og bæði Fariseararnir og hinir skriftlærdu knarraðu og søgdu: «Hesin fagnar syndarum og etur saman við teimum.»
v3
Men hann talaði hetta líknilsi til teirra og segði:
v4
«Hvør tykkara, sum hevur hundrað seyðir og hevur mist ein teirra, letur ikki teir níggju og níti vera eftir í haganum og fer at leita eftir tí burturmista, inntil hann finnur hann?
v5
Og tá ið hann hevur funnið hann, leggur hann hann fegin á herðarnar;
v6
og tá ið hann kemur heim, kallar hann saman vinmenn sínar og grannar og sigur við teir: «Samgleðist við mær, tí at eg havi funnið seyð mín, sum burtur farin var.»
v7
Eg sigi tykkum: Soleiðis skal verða meiri gleði í himni um ein syndara, sum vendir um, enn um níggju og níti rættvís, sum ikki hava umvending fyri neyðini.
Hin burturmista drakman
v8
Ella hvør kona, sum hevur tíggju drakmur og missir eina drakmu, tendrar ikki ljós og sópar húsið og leitar væl, inntil hon finnur hana?
v9
Og tá ið hon hevur funnið hana, kallar hon saman vinkonur sínar og grannkonur og sigur: «Samgleðist við mær; tí at eg havi funnið ta drakmuna, sum eg misti.»
v10
Soleiðis, sigi eg tykkum, verður gleði hjá Guðs einglum um ein syndara, sum vendir um.»
Hin burturfarni sonurin
v11
Og hann segði: «Ein maður átti tveir synir.
v12
Og hin yngri teirra segði við faðirin: «Faðir, gev mær tann partin av ognini, sum mær líknast.
v13
Og hann býtti góðsið millum teirra. Og ikki mangar dagar eftir hetta savnaði hin yngri sonurin alt saman og fór burtur í eitt fjarlagið land, og har oyddi hann burtur ogn sína í einum óryggiligum levnaði.
v14
Men tá ið hann hevði forkomið øllum burtur, kom hørð hungursneyð um hetta sama land, og hann fór at líða neyð.
v15
Og hann fór til ein bónda har í landinum og helt seg aftrat honum, og hesin sendi hann út á mark sína at sita hjá svínum.
v16
Og hann vildi fegin fylla búk sín av tí dravi, sum svínini ótu; men eingin gav honum nakað.
v17
Tá gekk hann í seg sjálvan og segði: «Hvussu mangir bønarmenn hjá faðir mínum hava ikki yvirflóð av mati, men eg doyggi her í hungri!
v18
Eg vil standa upp og fara til faðirs míns og siga við hann: «Faðir, eg havi syndað ímóti himlinum og ímóti tær;
v19
ikki eri eg longur verdur at eita sonur tín; lat meg sleppa at vera sum ein av bønarmonnum tínum?» »
v20
Og hann reistist og tók at ganga til faðirs síns. Men meðan hann enn var langt burtur, sá faðir hansara hann og tókti stórliga synd í honum; og hann kom rennandi og hálsfevndi hann og kysti hann.
v21
Men sonurin segði við hann: «Faðir, eg havi syndað ímóti himlinum og ímóti tær; ikki eri eg longur verdur at eita sonur tín.»
v22
Men faðirin segði við húskallar sínar: «Farið eftir teimum bestu klæðunum og latið hann í tey, og setið ring á fingurin á honum og gevið honum skógvar upp á føturnar;
v23
og farið eftir gøðingarkálvinum og drepið hann, og latum okkum eta og vera glaðar!
v24
Tí at hesin sonur mín var deyður og er livnaður aftur, hann var farin og er fingin aftur.» Og teir tóku at halda sær á gaman.
v25
Men hin eldri sonur hansara var úti á markini; og tá ið hann kom heim og nærkaðist húsunum, hoyrdi hann spæl og dans.
v26
Og hann rópaði ein av húskøllunum til sín og spurdi hann, hvat hetta hevði at týða.
v27
Men hann segði við hann: «Bróðir tín er komin, og faðir tín hevur dripið gøðingarkálvin, av tí at hann hevur fingið hann heilan aftur.»
v28
Tá varð hann illur og vildi ikki fara inn. Faðir hansara fór tá út og bað hann.
v29
Men hann svaraði og segði við faðirin: «Sí, í so mong ár havi eg nú tænt tær, og havi aldri gjørt ímóti boðum tínum; og mær hevur tú aldri givið so frægt sum eitt smálamb, so at eg kundi fáa mær ein stuttleika saman við vinum mínum!
v30
Men tá ið hasin sonur tín er heim aftur komin, sum hevur oytt burtur ognir tínar við skøkjum, nú drepur tú gøðingarkálvin til hansara!»
v31
Men hann segði við hann: «Sonur mín, tú ert altíð hjá mær, og alt mítt er títt;
v32
men nú áttu vit at hildið okkum at gamni og at verið glaðir, tí at hesin bróðir tín var deyður og er livnaður aftur, var farin og er fingin aftur.»


text:
KVF vísti herfyri dokumentarin, “De dyre drenge I jakkesæt”, men spurningurin er, um KVF ikki átti at gjørt ein líkandi dokumentar um dýru dreingirnar hjá Høgna Hoydal. Nevndin fyri menngarkvotur krevur 500.000 kr. afturat í nevndarsamsýning. Hví? Tí nevndin skal býta menningarkvotur út fyri 2019, og tað kostar skattaborgaranum ikki færri enn 500.000 kr! Hvat Les meira…
Forfatter: Símun á Høvdanum
Bakkafrost gjørt avtalu um keyp av biogassverki og hevur sett rakstrarleiðara í starv
Keyp av biogassverki Felagið P/f Føroysk Náttúruorka, sum er eitt dótturfelag hjá Bakkafrost, og danska felagið Bigadan A/S undirskrivaðu fríggjadagin 21. septembur eina heildarveitingaravtalu um, at Bigadan skal byggja nýggja biogassverkið, ið Bakkafrost hevur tikið stig til at gera. Hugskotið at gera eitt biogassverk í Føroyum er gamalt. Í fleiri ár hevur tað verið eyðsýnt, Les meira…
Vunnu á Malta
Føroyar vunnu við bit og slit á Malta í triðja umfari á talvolympiaduni í Georgia mikudagin. Úrslitið var 2½-1½. Carl Eli Samuelsen gjørdist føroyskur sigursharri í dystinum. Hann vann við svarta fólkinum á 4. borði. Hinir tríggir, Helgi Dam Ziska, John Rødgaard og Martin Poulsen, telvaðu allir javnt. Føroysku telvararnir vóru meira vónsviknir enn fegnir Les meira…
Røðan hjá Jógvan Skorheim á Klaksvíksvegi 7 ígjár
Góðan dag, øll somul Mangan verður tikið til, at ein sigur hevur nógvar fadrar, men ósigrar eru foreldraleysir. Hendan hátíðarløtan í dag kennist sum ein søtur sigur fyri okkum í Klaksvíkar Býráð, og eg ivist ikki í, at vit eru nógv, sum samgleðast hesa løtuna. Sigrar hava ikki bara nógvar fadrar, teir eru eisini gjørdir Les meira…
Myndir móttøka á Almannaverkinum á Klaksvíksvegi 7
Her nakrar myndir frá móttøkuni í dag í samband við at Almannaverkinum lat upp á Klaksvíksvegi 7.
Nógv fólk til móttøku á Klaksvíksvegi 7 í dag
Í dag klokkan 14 hevði Almennaverkið opið hús í avgreðsluni í Klaksvík. Í samband við, at avgreiðslan hjá Almannaverkinum í Klaksvík er flutt í nýggj høli á Klaksvíksvegi 7, so vóru nógv fólk komin á gátt, at heilsa uppá. Stjórin Edvard Heen, Landsstýriskvinnan Eyðgunn Samuelsen og borgmeistarin Jógvan Skorheim hildu røður og so sang Bárður Les meira…
Nevndin innan menningarkvotum fingið 500.000,00 kr. í lumman
Hilbert Elison tók málið upp á Løgtinginum ídag og upplýstið hann, at nevndin sum hevði við menningarkvotunum at gera, tær sølli mánaðar hon virkaði, fekk heilið 500.000,00 kr. í nevndarlønum ella meira enn 100.000,00 kr. í part. Vónandi er tað ikki sannheit, hasin Høgni Hoydal hevur verið sera kostnaðarmikil fyri Føroya land. SáH
Nógvur vindur enn, 39 m/s í hvirlunum á Fámjinsveginum
Haldi so við, at Henrik Old hevur orð í sínari talu, um vit ganga eftir koyrilíkindum í dag. 39 m/s í hvirlunum á Fámjinsvegnum og veturin er ikki ordiliga byrjaður enn. Gerð hatta holið til Fámjien, hatta kostar ikki so nógv og kom so norður til Norðoyggjar og gerð Tunlarnar Norður um Fjall. Her koyrilíkindini Les meira…
FINA til Føroyar at góðkenna langhylin
Tann 10. oktober fer borgarstjórin Annika Olsen saman við umsitingini at hava fund við Joaquin Pujol, formann í FINA Facilities Committee (nevnd í Altjóða svimjisambandinum FINA), á Ráðhúsinum í Havn. Eisini luttaka umboð fyri Svimjisamband Føroya. Endamálið við fundinum er at staðfesta, hvussu langhylurin verður gjørdur á ein slíkan hátt, at hann verður góðkendur til Les meira…
FT Gamejam 2018 í Klingruni hjá Føroya Tele
FT GAMEJAM 2018 🤖 Ert tú áhugað/ur í telduspælmenning, ella kennir tú onkran, sum er? Mikukvøldið 26. september kl. 23:59 er freistin at melda seg til tiltakið FT GameJam, sum verður í Klingruni hjá Føroya Tele í Hoyvík 28.-30. september. Tiltakið er ókeypis, og tilmelding fer fram her: www.iverksetan.fo/ft-gamejam/ 👍 Ársins tiltak verður bæði størri, Les meira…


text:
Agnar Frederiksen
13.01.2018 - 20:32
Ítróttur > Ítróttur > Fótbóltur
Erik Ernesto Nielsen er nýggjur hálparvenjari hjá besta mansliðnum hjá Kolding IF, ið spælir í triðbestu donsku deildini. Hetta skrivar Norðlýsið í kvøld.
Erik Nielsen, ið er føddur í Argentina, var í fjør venjari hjá besta kvinnuliðnum hjá EBS/Skála, ið vann greipina í 1.deild hjá kvinnum. Hann var eftir kappingarárið valdur til ársins venjara.
Eftir kappingarárið flutti hann og familjan av landinum, og nú hevur Erik fingið nýtt spennandi starv innan fótbóltin. Erik sigur við Norðlýsið, at hann fegnast um møguleikan, sum hann lýsir sum krevjandi og spennandi.
Erik Nielsen búði í Føroyum í 10 ár, har hann vandi kvinnurnar hjá KÍ og hjá ÍF/Víkingi, áðrenn hann førdi EBS/Skála til søguligu sigrarnar í fjør. Erik var eisini venjari hjá 1.deild monnum hjá KÍ í tvey ár, og hann vandi eisini U18-dreingirnar, ið vunnu steypakappingina í 2013. Í seinnu hálvu í 2014 var hann hjálparvenjari hjá besta mansliðnum í Klaksvík
Sáttmálin millum Erik og Kolding IF er galdandi fyri restina av kappingarárinum.


text:
Niels Petersen
12.02.2017 - 16:59
Ítróttur > Ítróttur > Hondbóltur
H71 vann eisini seinnu hálvfinaluna ímóti VÍF, og er sostatt í steypafinaluni. Dysturin í dag bleiv ongantíð tann spennandi dysturin, sum nógv væntaðu, tí H71 var frá fyrsta bríksli nógv betra liðið. Leiðslan á trý mál frá fyrra dystinum (29-26) varð beinanvegin økt, og sum dysturin leið øktist hon enn meira. Mótstøðuliðið hjá H71 verður funnið í kvøld, tá StÍF og Neistin bresta saman í sínu seinnu hálvfinalu á Skála.
Hoyvíkingar blivu lumpaðir av vestmenningum í finalu í fjør, og tað var sum um at hoyvíkingar avgjørt ikki høvdu hug til nakað slag av endurtøku. Hoyvíkingar settu alt uppá pláss beinanvegin, og í veruleikanum kom VÍF ikki í nær námind einum sigri. Hetta kunnu vestmenningar nú iðra seg um, tí skal H71 koppast, so skal frægari innsatsur til, enn tað sum VÍF vísti í dag.
Neistakvinnur eisini í steypafinaluni
Ein hálvfinala hjá kvinnunum er eisini avgreidd í dag, og var tað seinni dysturin millum Neistan og VB. Neistin hevði eina 5 máls leiðslu frá fyrra dystinum í Vági (22-17), og tí var tað ein tung mótbrekka hjá vágskvinnum. Men VB kvinnurnar kempaðu fyrimyndarliga, og liðini fylgdust longi, men sum minuttirnir sum vóru eftir fækkaðust, øktist munurin eitt sindur, tí tá var veruligi møguleikin hjá VB at koma aftur fokin. Neistin er sostatt í enn einari steypafinalu hjá kvinnunum.
Úrslit:
Neistin - VB 27-23 (11-10)
Toppskjúttar:
Neistin: Birita Ingolfsdóttir, Marjun F. Danberg og Brynja Høj - 5 mál
VB: Danijela Mistric - 11 mál
VÍF - H71 19-25 (06-12)
Toppskjúttar:
VÍF: Filip Jojic: 6 mál
H71: Peter Krogh: 5 mál


text:
Í gjár náddu vit ein mílastein, ið vit eru sera takksom fyri
Til Álaquiz í gjár bleiv limur nummar 200 í 2017 skrásettur. Tað var Signar Hilmarsson, ið bleiv limur nummar 200, og sum sæst á myndini saman við Árna Lisberg. Hetta er ótrúligt og vit í nevndini eru ótrúliga glað fyri tann stuðul, ið tit hava víst okkum og felagnum.
Vit vóna at allir okkara limir gera sær dælt av limaskapinum og koma til enn fleiri tiltøk. Seinra hálva av 2017 hevur nógv at bjóða og oktober máni er stúgvandi fullur við tiltøkum til øll.
Í oktober verða hesi tiltøk:
7. oktober vísa vit Landsdystin í fótbólti millum Føroyar og Letland.
10. oktober vísa vit Landsdystin í fótbólti millum Ungarn og Føroyar.
12. oktober verður politisk framløga.
15. oktober verður Kom & Spæl.
19. oktober er Game Night.
27. oktober verður Halloween Quiz.
November máni hevur eisini fleiri spennandi tiltøk, eitt nú Ladies Night og Jólaveitsluna.


text:
SSF tíðindaskriv um FM og JM 2009
Øll segl vóru sett tá Svimjisambandið um vikuskifiti skipaði fyri 36-indi Føroyameistarastevnuni og 1. Juniormeistarastevnuna. Í einari fullskryddari svimjihøll í Havn kempaðu 83 svimjara úr seks feløgum um heiðursmerki í 42 kappingum. Eftir nýggja bólkabýtinum, ið kom i gildi 1. september farna ár, var eisini svomið um Juniormeistarheiti. Soleiðis at undir innleiðandi um morgunin vóru heiðursmerkini býtt til Junior, to só vóru færri enn seks svimjarar tilmeldaðir, so vórðu øll heiðursmerki býtt í finaluni um kvøldið.
Gomul garvaðu og ungu talentini
Tað má eftirhondini kallast fyri eini stórur heiður fyri føroyska svimjing, at ein stjørna sum Pál Joensen yvirhøvur vil luttaka á stevnuni, við tí støðinum sum hann á. Hann var tí eisini ein maktfaktorur á stevnuni, saman við Shailu millum Garðarnar sum vann alt sum hon luttók í, og aðrar garvaðar svimjarar sum Kári J. á Høvdanum, Mona Simonsen, Guðrun H. Jacobsen og Pauli Øssursson Mohr. Men tey ungu smæddust ikki burtur, og góvu ofta skarpan gang, har til dømis 96-ararnir Alvi Hjelm, Óli Mortensen og Eyðbjørn Joensen eru millum bestu svimjarar í sínum aldursbólki í danska kongaríkinum, og Magnus Jákupsson, Birita Debes og Poula Ø. Mohr lógu framvið eftur gullheiðursmerkjum. Unga Tanja Skaalum koppaði fleiri nógv eldri svimjarum í bringu og blandaðari svimjing, hóast hon bara er 11-12 ára gomul, og ungu HS-stafettirnar tóku eisini øll á bóli, við at vinna 4 av 6 liðsvimjingum.
EJM og HM kravtíðir
Hetta var seinasti møguleiki hjá svimjarum at klára kravtíðirnar til tær stóru kappingarnar í summar, Evropeisk Junior Meistarstevnan í Prag, Kekkia í døgunum 8.-12. juli og Heimsmeistarastevnan ið byrjar 24. juli í Róm. Báðar kappingarnar eru í longum hyli, tað vil siga 50 metra hyli. Einasti svimjari, ið náddi undir kravið í farna vikuskifti var Pauli Øssurson Mohr, sum við einum Føroyskum meti í 50 frí, við tíðini 0:23.44 kom undir kravtíðina til HM. Umfram Paula eru hesir svimjarar, ið hava svomið undir kravtíðina til HM: Pál Joensen, Kári J. á Høvdanum, Birita Debes og Shaila millum Garðarnar. Harumframt kláraði Pauli kravtíðina til EJM fyri trimum vikum síðani.
Tung venjing merkti stevnuna
Annars má sigast at svimjingin hetta vikuskifti fyri ein stóran part merkt av at okkara bestu svimjarar fyrireika seg til millumtjóða kappingarnar í summar, eins og at nógvir svumu rættiliga taktiskt fyri at náa flest møgulig heiðursmerki. Tó so, tá hetta er sagt, so sóu vit samstundis einastandandi góða kappingar og avbera góðar tíðir. Mangan var øll høllin í andaleypi av teimum avbera tøttu avgerðinum, uppá fáa hundrandapartar. Og í til dømis 50 frí hjá kvinnum vóru tær heilar 6 sum komu undir 28 sekund, har einans Shaila kláraði so mikið skjótt í fjør.
Suðuroyar svimjifelag stóri vinnarin til FM
Susvim gjørdist stóri vinnari við 31 gull-, 12 silvur- og 12 bronsumerki. Næst teimum var Havnar svimjifelag við 6 gull-, 15 silvur- og 10 bronsumerki. So kom Fuglafjarðar Svimjifelag við 4 gull-, 7 silvur- og 10 bronsumerki. Flot vann 1 gull-, 2 silvur- og 2 bronsumerki. Ægir fekk 4 silvur- og 4 bronsumerki.
Fuglafjarðar Svimjifelag flest heiðursmerki til JM
Til 1. JM-stevnuna var kappingin sera hørð og ta avtornaði var Fuglafjarðar svimjifelag fremst við 12 gull-, 5 silvur og 5 bronsumerki. Næst teimum var Havnar Svimjifelag, ið vann 10 gull-, 11 silvur- og 9 bronsumerki. Næst teimum var Suðuroyar Svimjifelag, eisini við 10 gull-, 8 silvur og 4 bronsumerki. Flot fekk 4 gull-, 4 silvur og 7 bronsumerki. Ægir 3 gull-, 6 silvur- og 4 bronsumerki. Reki 2 silvur- og 4 bronsumerki.
Oyggjaleikasvimjararnir vístu stórform
Úttikna oyggjaleikaliðið vísti sum heild høgt støði, har tey í heilum sníktu seg longur upp í heiðursmerkjavónunum, um vit sammeta við tíðirnar frá Rhodos. Kravtíðin var sum kunnugt triðbesta tíð frá Rhodos, men nú er støðið sum heild mest til minst silvurheiðursmerki, um tey høvdu svomið við hesum tíðum á Rhodos. Og stafettirnar eru knúsandi sterkar, bæði hjá monnum og kvinnum, við tíðum sum í fleiri førum fara at seta føroyskt met.
Føroysk met
Shaila millum Garðarnar (SuSvim), 50 firvald, 29.55
– átti sjálv metið á 29.85 frá Ægir stevnu í februar í ár
Pál Joensen (SuSvim), 100 frí, 50.78
– átti sjálvur metið á 51.82 frá EM í Kroatia í desember 2008
Kári J. á Høvdanum (FS), 50 rygg, 26.05
– átti sjálvur metið á 26.11 frá DM í Kolding í 2008
Pál Joensen (SuSvim), 100 bringu, 1:05.85
– Ingi Andreasen átti metið á 1:05.94 frá Oyggjaleikum á Gibraltar í 1995
Pauli Ø. Mohr (FS), 50 frí, 23.44
– átti sjálvur metið á 23.74 frá Oyggjaleikaúttøkustevnuni í apríl í ár
Kári J. á Høvdanum (FS), 100 rygg, 56.11
– átti sjálvur metið á 56.13 frá Føroysku Meistarstevnuni í 2008
HS kvinnur, 4×50 frí, 1:50.51
– Tvøroyrar Svimjifelag átti metið á 1:51.66 frá Føroysku Meistarastevnuni í 2007
Hartil svam Pauli Ø. Mohr (FS) klárt skjótastu ‘flúgvandi tíð’, sum nakar føroyingur nakrantíð hevur svomið, tá ið hann sum triði maður í 4×50 frí í liðsvimjingini svam teinin uppá 22.81 sekund.
Juniormet
- Hildur á Fløtti (FS), 100 frí, 1:00.27
- Poula Ø. Mohr (FS), 100 frí, 1:00.15
- Birita Debes (FLOT), 100 rygg, 1:06.05
- FS gentur, 4×100 frí, 4:24.91
- FS gentur, 4×100 frí, 4:15.06
- Cecilia Eysturdal, 400 frí, 4.38.62
- Poula Ø. Mohr (FS), 50 frí, 27.62
- Pauli Ø. Mohr (FS), 50 frí, 23.44
- FS gentur, 4×100 blandað, 4:55.62
- FS gentur, 4×50 frí, 1:57.47
- FS gentur, 4×50 frí, 1:56.55
- Poula Ø. Mohr (FS), 100 blandað, 1:08.32
- Dagmar M. Winther (HS), 200 frí,
2:12.552.11.68
Heiðursmerkjabýti á føroysku meistarastevnuni
Heiðursmerkjabýti á juniormeistarastevnuni
Ársins svimjarar og stjørnuskot
Shaila millum Garðarnar og Pál Joensen úr SuSvim gjørdust ársins svimjarar ár 2009
Birita Debes úr FLOT og Magnus Jákupsson úr HS gjørdust ársins stjørnuskot ár 2009
Hægsta stigatal á Føroysku Meistarastevnuni 2009
Pál Joensen kláraði at svimja seg til 837 FINA stig í 800 frí


text:
Bústaðarlán
Her er talan um annuitetslán og seriulán. Við annuitetsláni er lánsgjaldið tað sama, heilt til lánið er útgoldið. Fyrstu tíðina er rentan størri enn avdrátturin, men sum frá líður gerst býtið øvugt, rentuparturin verður minni og avdrátturin størri. Sostatt er rentustuðulin lutfalsliga hægri fyrstu tíðina.
Við seriuláni eru avdráttirnir eins stórir, heilt til lánið er útgoldið, meðan rentan, og sostatt samlaða lánsgjaldið, sum frá líður gerst minni.
Gev gætur: Lániroknarin her niðanfyri byggir á annuitetslán, har lánsgjaldið er tað sama alt afturgjaldstíðarskeiðið.


text:
Uttanríkisráðið er enn ein rótibutikk
Dan Klein --- 18.01.2012 - 09:00
LANDSGRANNSKOÐANIN: Landsgrannskoðanin heldur, at roknskaparviðurskiftini hjá Uttanríkisráðnum hava ikki verið nøktandi, og hevur fleiri tilmæli.
Landsgrannskoðanin hevur mælt til, at leiðslan raðfestir bókhaldið hægri og skipar soleiðis fyri, at reglurnar í roknskaparkunngerðini verða fylgdar.
Landsgrannskoðanin heldur, at nýtslan av kredittkortum hjá Uttanríkisráðnum er ikki í samsvari við ásetingarnar frá Fíggjarmálaráðnum, tá ið kredittkortini verða brúkt í so stóran mun og til so nógv endamál.
Landsgrannskoðanin hevur mælt til, at Uttanríkisráðið ásetur eina mannagongd at tryggja transaktiónsslóðina, soleiðis at tað ber til at finna skjalið til hvørja bóking sær, uttan at skula leita ígjøgnum øll skjølini til kredittkortini (talan kann vera um eini 100- 200 skjøl til hvørja uppgerð).
Landsgrannskoðanin heldur tað ikki vera nøktandi, at vegleiðingin frá Fíggjarmálaráðnum um “ferðauppgerð fyri tænastuferðir uttanlands” ikki verður fylgd.
Um so er, at ikki ber til at brúka reglurnar, átti Uttanríkisráðið, sum minsta mark, at greitt frá á ferðauppgerðunum, hvør orsøkin er til hægra endurgjaldið.
Umsitingardeildin greiddi frá, at skuldarabókhaldið hjá Uttanríkisráðnum varð stemmað av í 2007, men at síðani er tað ikki stemmað av regluliga. Til miðskeiðis í 2011 høvdu sendistovurnar í Keypmannahavn, London og Brüssel egið bókhald, og hava tað partvís enn. Tað hevur gjørt, at Uttanríkisráðið ikki visti um allar bókingarnar av fakturum, fyrr enn “rættindi og listar vórðu samantvinnaðir í 2011”.
Landsgrannskoðanin heldur tað ikki vera nøktandi, at skuldarar og ognarar ikki verða stemmaðir av regluliga. Vit halda tað ikki vera nøktandi, at Uttanríkisráðið ikki veit um útistandandi skuld hjá sendistovunum.
Landsgrannskoðanin heldur, at roknskapurin fyri “verkætlanir” ikki er nóg gjøgnumskygdur.
Vit hava biðið Uttanríkisráðið um endaligar roknskapir fyri verkætlanirnar ESA og NoCrY, men hava ikki fingið teir.
Út frá tølunum í Búskaparskipan landsins halda vit, at tað ber ikki til at síggja, hvat samlaði kostnaðurin fyri hvørja verkætlan sær er, ella hvussu fíggingin av teimum er sett saman.
Sostatt kann staðfestast, at uttanríkisráðið er enn ein rótibutikk.


text:
Lektiu-kafein hevur nú verið virkin í ein góðan mánað.
Halda áfram at fríðka í Vági
Við ársbyrjan varð býarfríðkan sett ovarlaga á dagsskránna hjá nýggja býráðnum í Vági og hevur býarfríðkan eisini í alt ár verið ein týðandi partur av virkseminum hjá fólkunum í Teknisku deild hjá kommununi.
Fyrstu 50 vælkomstpakkarnir latnir nýggjum vágbingum
Í mars mánað fór Vágs kommuna undir skipan við vælkomstpakkum til nýggjar borgarar, sum flyta í Vágs kommunu.
Drekkivatnið reint aftur
Seinastu royndirnar av drekkivatninum frá Vágs kommunu, vísa, at ongar bakteriur eru í vatninum og er tí ikki neyðugt at kóka vatnið.
Les meiri
Kommunulækna avgreiðslan 12. – 15. november 2013
Vegna skeiðsvirksemið er eingin kommunulæknaviðtala í Vági frá 12. til 15. november 2013.


text:
Faroexpo av bakkastokki30-10-2007
Í hesum døgum er vinnustevnan Faroexpo í Runavík. Triðja árið á rað er Eik við, - enn einaferð við sera snotiligum bási.
Eik á Rás 2 alla vikuna30-10-2007
Hesa vikuna eru íløguráðgevar frá Eik Markets at hoyra í tíðindunum hjá Rás 2 kl. 12.00
Vinningar regna yvir Eik Liguna29-10-2007
Nú er seinasti kjansur hjá tær at tekna teg til íløguspælið og fáa lut í teimum knasandi góðu vinningunum
Roknskapur 3Q 2007: Vøkstur og støðufesti í Eik25-10-2007
Avlopið hjá Eik pr. 30. september er 281,6 mió. kr. eftir skatt móti 155,2 mió. kr. fyrstu níggju mánaðirnar í 2006. Áðrenn skatt er avlopið 332,1 mió. kr. móti 192,3 mió. kr. sama tíðarskeið í fjør Eginognin við ársbyrjan er rentað við 31,1 prosentum p.a.
Melda til vinnufund: Ársins Vakstrarfyritøka kjósast í Eik22-10-2007
1. november kl. 16 varpa Eik, Business-Line og Dagbladet Børsen ljós á skjótt vaksandi føroyskar fyritøkur, sonevndar gasellur. Tekna til tiltakið her


text:
MARK verkætlanin: Um livimátan hjá føroyingum
Fólkaheilsuráðið skipar fyri eini størri kanning av livimátanum hjá føroyingum.
Verkætlanin eitur MARK, tí hon snýr seg um Motión, Alkohol, Royking og Kost.
Gransking vísur á at lívsstílfaktorar, sum royking, ov lítil motión, vánaligur kostur og stór alkoholnýtsla hava stóran týdning fyri at gerðast álvarsliga sjúkur og fyri ov tíðliga deyða. Í okkara grannalondum er gransking innan hesi økið vanlig, og í Danmark eru tey í ár farin undir eina umfatandi kanning um livimátan hjá dønum. Hesa kanning kalla tey KRAM, sum eisini er ein stytting fyri tað sama sum í MARK. Føroyska kanningin er sjálvt í smálutum gjørd eftir sama leisti sum KRAM. Hetta merkir, at vit ætla okkum at brúka somu kanningarhættir og sama spurnablað sum danska kanningin, sum sæst á www.kramundersoegelsen.dk.
MARK- kanningin verður um alt landið, og byrjar í januar 2008 og heldur fram út á heysti.
Eitt tilvildarligt úrval av fólki millum 40 og 70 ár verða boðin at luttaka. Tey, sum játta fyri luttøku, skulu svara einum spurnablaði og vera likamskannað á ymsan hátt, og eisini verður blóðroynd tikin.
Spurnablaðið roynir at lýsa tey meginumráðini, sum henda kanning hevur fyri eygað, nevniliga kostin, likamsvirknið, roykivanar og rúsdrekkanýtsluna. Harumframt verður spurt um sjálvupplivaða heilsu og um heilsustøðuna hjá tí einstaka í høvuðsheitum. Ætlanin er, at tey luttakandi sjálvi kunnu svara spurnablaðnum á internetinum, tó er hendan skipan ikki tøk enn, tí byrja vit við einari vanligari pappírsútgávu, sum vit so sjálvi gera teldutøka.
Likamskanningin fatar um:
• mátan av blóðtrýst og pulsi
• likamsvekt, feittprocent og hædd
• miðju-og mjadnamát
• lungnafunktión
• vøddastyrki
• balansa
• konditión
Ein blóðdropi verður tikin úr oyranum og kannaður á staðnum fyri blóðsukur, triglycerid, cholesterol, LDL og HDL. Vit fara at biðja fólk koma fastandi til tess at økja um virði av hesum blóðkanningum.
Vit hava fylgt hesum kanningum í donsku KRAM kanningi, síðani tey byrjaðu í vár og halda at núverandi kanningartyssi er hóskandi. Kanningin varar umleið 1½ tíma fyri hvønn luttakara.
Kanningin endar við, at tann einstaki fær síni úrslit skrivað á serligt oyðiblað, sum eisini inniheldur serliga frágreiðing um markvirði og hvat tey eiga at gera, um teirra úrslit eru uttanfyri normalvirðini.
Fyribyrgingarráðið hevur fingið serliga játtan frá Almanna-og heilsumálaráðnum til hetta átak, og eftir ætlan verður peningur eisini settur av til verkætlanina komandi fíggjarár. Fyribyrgingarráðið hevur sett sjúkrarøktarfrøðingin, MPH Maluna Egholm í starv at standa fyri hesi verkætlan. Verkætlanin verður eisini framd í samstarvi við Apoteksverkið og við kommunurnar í Føroyum. Eisini liggur í verkætlaninarfrymlinum, at kommunurnar skula hava ein virknan leiklut í hesum fólkaheilsuátakið. Til dømis hevur Fyribyrgingarráðið verið í sambandi við Tórshavnar kommunu, sum hevur lovað at húsa verkætlanini á einum stað sum fólk kenna, mitt í býnum, og tað verður Heinesens Hús. Eisini hevur kommanan lovað at hjálpa til við hóskandi starvsfólkum, sum skulu leiðbeina borgarunum um hvørjar hentleikar kommunan ræður yvir, tá um likamsvirkni, roykiavvenjing v.m. ræður.
Vit ætla í fyrsta umfari at kanna 2000 fólk. Tey fyrstu 1000 verður úr Tórshavnar kommunu. Hini 1000 vera innkallaði frá hesum økjum: 200 úr Suðuroy, 100 úr Sandoy, 100 úr Vágum, 300 úr Eysturoy, 200 úr Norðoyggum, 100 Norðurstreym.
Verkætlanin er góðkend av Vísindasiðsemisnevndini og av Dátueftirlitinum. Landsfólkayvirlitið hevur tilvildarliga drigið úr skránni nøvn, bústað og føðingardag hjá fólki millum 40 og 70 ár, soleiðis at býtið verður sum omanfyri nevnt um landið. Við tað, at vit bert roknað við at helvtin vil luttaka, hava vit biði um, at íalt 4000 fólk verða útdrigin úr skránni.
Upplýsingarnar verða goymdir á teldu og viðgjørdir á Deildini fyri Arbeiðs-og Almannaheilsu. Her verða teir goymdir við navnið og ætlanin er ikki forkomað upplýsingunum, tá verkætlanin er av. Bæði tí at møguliga verður henda verkætlanin við tíðini eitt permanent tilboð til borgararnar um screening av heilsustøðuni, men eisni tí at møguleiki skal vera hjá granskarum í framtíðini at seta seg í samband við luttakararnar tá nøkur ár eru farin, t.d. fyri at kannað hvussu heilsustøðan hevur tikið seg upp í mun til støðuna nú.


text:
Dansa tína ph.d. ritgerð
At dansa ph.d. ritgerðina er kanska eitt hugskot, sum vit kundu tikið til okkum her á Fróðskaparsetri Føroya. Tað hevði i hvussu so er skapt áhuga fyri ritgerðini.
Vitan skal fjølmiðlast, hetta er uppi í tíðini og hugskotini eru nógv til hvussu hetta kann gerast. Sum nakað heilt nýtt verður roynt at dansa ph.d. ritgerðina.
Í Wien í Eysturríki var meitarskap í dansi av Ph.d. ritgerð. Vinnarin gjørdist Brian Steward, sum dansaði til ritgerðina:
Refitting repasts: A spatial exploration of food processing, sharing, cooking and disposal at the Dunefild Midden campsite, South Africa.
Dansurin ímyndar eina veiðuferð eftir eini antilopu. Hann dansaði til ljóðið av afrikanskum floytum, og var í einum lítlum lendaklæði. Tað ber til at síggja dansin her:
www.sciencemag.org
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Durita Holm
Durita Holm (fødd 10. juni 1975) er uppvaksin á Sandi. Foreldur hennara eru Anna Katrin og Tórstein Holm.
21 ára gomul legði Durita út í hav á heimsumsigling síni við bátinum Salku Valku, ferðin vardi í trý ár.[1] Á ferðini hitti hon norðmannin Erik Torjusen, sum eisini var á ævintýrarferð í báti sínum, og áðrenn heimsumsiglingin var av, vóru tey bæði par og áttu dóttrina Freyju.
Hon fór undir at lesa antropologi í Oslo og hevur síðani keypt hús í eini lítlari bygd í spanska landspartinum Andalusia, har hon býr við manni og tveimum døtrum.[2]
Durita hevur higartil útgivið fýra bøkur, harav eru tvær bøkur um upplivingar hennara, og eru hesar týddar til fleiri onnur mál. Í 2013 gav hon út sína fyrstu skaldsøgu, sum er ein krimiskaldsøga við heitinum Offurmorðið. Árið eftir, í november 2014, gav hon út næstu krimiskaldsøguna, ið ber heitið Zapatista. Høvuðspersónurin í krimiskaldsøgunum eitur Alisa og er ein mannfrøðingur (antropologur) úr Noregi. Krimisøgur hennara hava fingið góð ummæli í Føroyum.[3][4] Offurmorðið er fyrsta føroyska krimiskaldsøga, ið er skrivað av kvinnu.[5]
Bókaútgávur[rætta | rætta wikitekst]
- Ferðin um bláu gongustjørnuna. Freyja (1999)
- Á smølum andalusiskum gøtum. Freyja (2003)
- Offurmorðið. Krimiskaldsøga. Freyja (2013)
- Zapatista. Krimiskaldsøga. Freya (2014)[6]


text:
Nes kommuna hevur avgjørt at skifta klædning og vindeygu á 81´bygninginum. Tað er skúlabygningurin frá 1981, sum hevur stóran tørv á at fáa skift klædning og vindeygu. Talan er um vindeygu og klædning vestureftir, eins og betonveggurin suðureftir verður klæddur.
Eisini verður eitt nýtt teknikkrúm bygt. Tá skúlin í 1981 bleiv útbygdur, bleiv eisini svimjihylur bygdur. Nú er tørvur á at endurnýggja tangar og reinsianlæg til svimjihylin. Nýggja útgerðin krevur størri pláss og tí verður eitt nýtt teknikkrúm bygt, sum er uml. 50 fermetrar til støddar. Nýggja teknikkrúmið verður bygd afturat verandi teknikkrúmið vestureftir.
Teknistovan Gøta hevur ráðgivið og gjørt útbjóðingartilfar. Útbjóðingartilfarið bleiv latið 9 veitarum og bert 1 tilboð kom inn, frá Búsetur. Tilboðið uppá samlaða arbeiðið er uppá kr. 2.945.462. Kostnaðarmetingin var uppá kr. 2.936.350.
Bygdaráðið í Nes kommunu hevur samtykt at fara undir sáttmálasamráðingar við Búsetur. Ætlanin er at arbeiðið byrjar í summar.


text:
Lestrarbyrjan á Setrinum
Í morgun byrjaðu 284 nýggj lesandi á Fróðskaparsetri Føroya. Skipað var fyri felags innleiðslu í Kongshøll í Sjóvinnuhúsinum, áðrenn farið var út á deildirnar, har útbúgvingarnar eru staðsettar.
Fyrr í summar, í juli mánað, fingu 298 av umsøkjarunum til lestur á Setrinum svar um, at tey vóru upptikin. Tey fingu freist fram til 1. august at svara, um tey tóku av hesum tilboði. Tað valdu tey allar flestu, men onkur tøk pláss góvu nú ein nýggjan møguleiki hjá umsøkjarum at søkja inn. Hetta broytti myndina nakað og vórðu tað 28 umsøkjarar, sum tá tóku av lestrarplássi.
So í dag byrja hesi 284 nýggju lesandi eitt nýtt spennandi kapittul í lívinum, og koma at hava sín gerandisdag á Fróðskaparsetri Føroya.
Vit bjóða teimum hjartaliga vælkomnum og bestu eydnu við lestrinum.
HER sæst eitt yvirlit, sum vísir býtið av lesandi millum útbúgvingarnar.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Agnar Frederiksen
03.01.2018 - 21:48
Ítróttur > Ítróttur > Fótbóltur
Arsenal og Chelsea fingu hvør sítt stig burturúr, tá liðini brustu saman á Emirates leikvøllinum í kvøld. Arsenal fekk javnað til 2-2 í yvirtíðini, í einum sera góðum,dysti, ið varð leiktur við høgari leikferð, og har fleiri stórir møguleikar vóru hvønn vegin.
Tað var heimaliðið, ið sat meira á bóltinum, og spældi til tíðir sera góðan fótbólt, meðan Chelsea allatíð var vandamikið uppá umstillingar, har Eden Hazard var í hopla. Bæði liðini høvdu nakrar risamøguleikar í 1.hálvleiki, men Thibaut Courtois og Petr Cech stóðu framúr væl í hvør sínum málið.
Tá farið var um tíman kom Arsenal á odda. Tað var Jack Wilshere, ið smekkaði bóltin í málið umvegis stongina. Men bert fáar minuttir seinni fekk Eden Hazard brotsspark, ið hann sjálvur setti kaldliga í málið. Dysturin bylgjaði nú aftur og fram, og í 84.minutti legði Chelsea seg á odda. Tað var vongbakkurin í høgri, Davide Zappacosta, ið legði bóltin innfyri har vinstri vongbakkur hjá Chelsean, Marcos Alonso skoraði til 2-1. Best sum dysturin sá út til at vera avgjørdir, svaraði Arsenal aftur. Tveir minuttir inní yvirtíðina datt bóltuin niður til Hector Bellerín í brotssteiginum, og spanski bakkurin sendi bóltin hegnisliga í málið. Chelsea kundi skora til 3-2 beint aftaná, men megnaðu ikki at umseta duppultmøguleikan til mál.
Harvið endaði tað 2-2, og hóast liðini undirhildu so kunn utey ikki brúka úrsliti til so nógv. Arsenal hevur fimm stig upp til fjórða plássið, og Chelsea er framvegis nummar trý.
Í morgin er aftur grannauppgerð í London, tá Tottenham og West Ham enda jóla og nýggjársskránna í Premier League.


text:
Hjálparbólkar
Tá tú fært staðfest krabbamein er vanligt at hava nógvar spurningar. Tørvurin á upplýsing, vitan, stuðli og hjálp kann vera stórur.
Tað er gott at fáa nógva og góða hjálp frá familju, vinum og fakfólki. Okkara royndir vísa, at tað harafturat hjálpir at hitta onnur í somu støðu og sum hava kent sjúkuna á egnum kroppi.
Tí bjóðar felagið tær at koma í samband við tey sjálvbodnu í teim ymsu bólkunum hjá felagnum. Hesi hava fingið upplæring at veita stuðul, ráð og vegleiðing til onnur í somu støðu.
Endamálið við bólkunum er at ráðgeva og stuðla fólki, sum hava ella hava havt krabbamein og fullum trúnaði práta um tað, ið er tungt at bera.
Endamálið er eisini at bólkarnir gera tað møguligt fyri onnur at koma saman at tosa, stuðla og hjálpa hvør øðrum, veita hjálp til sjálvhjálp við tað at bólkarnir skipa fyri ymiskum socialum tiltøkum, so sum hugnaløtum, Opið hús, fyrilestrum, útferðum o.ø
Samband við limir í bólkunum fæst við at venda sær til Krabbameinsfelagið á telefon 317959 ella umvegis teldupost kmf@krabbamein.fo
Eisini ber til tekna teg til hugnaløtur, fyrilestrar ella onnur tiltøk, ið bólkarnir skipað fyri og sum verður lýst og kunnað um á heimasíðuni ella facebook síðuni hjá felagnum.
- Bót til Bata - bólkur fyri kvinnur, ið hava ella hava havt bróstkrabba
- Undirlívsbólkurin - bólkur fyri kvinnur, ið hava ella hava havt undirlívskrabba
- Stomibólkurin - bólkur við fólki, ið hava fingið lagt tarm ella bløðru á síðuna ella hava bekkenreservoir
- Foreldrabólkurin - fyri familjur at børnum, ið hava ella hava havt krabbamein
- Móðurmerkjabólkurin - bólkur fyri fólk, ið hava ella hava havt móðurmerkjakrabba
- Prostatabólkurin - bólkur fyri menn, ið hava ella hava havt prostatakrabba
- Lip- og lymfødembólkurin - bólkur fyri fólk við lipødem og lymfødem
- Seinfylgjubólkurin - bólkur fyri fólk við seinfylgjum eftir sjúku og viðgerð av krabbameini


text:
Barnatannrøktin
Barnatannrøktin hjá Fuglafjarðar Kommunu bjóðar ókeypis kanning og viðgerð til børn og ung upp til 18 ár.
Um tú vilt tryggja, at barnið hjá tær hevur sunnar og frískar tenn, kann Barnatannrøktin hjálpa tær. Góðir busti- og kostvanar kunnu vera við til at tryggja góðar tenn, sum gleði kann vera um alt lívið.
Tá barnið er 6 mánaðir bjóða vit barninum saman við foreldrum á vitjan á Barnatannrøktini. Vit fara at tosa um barnatenn, suttuvanar, tannbusting, kost- og drykkjuvanar. Vit vænta onki av barninum, tað ræður um, at barnið lærir seg at ganga til tannlækna og at fáa eina trygga og góða uppliving.
Børnini fáa boð um at koma til tannlækna tvær ferðir um árið. Vit meta um tørvin á víðari viðgerð og mæla foreldrunum at koma við.
Áðrenn barnið fyllir 18 ár, senda vit tíð til eina seinastu kanning. Tannrøktin fer hereftir at verða hjá privatum tannlækna.
Sertannlækni í tannrætting kannar øll børnini í 5. flokki. Sertannlæknin metir um, hvørt tenninar skulu rættast, og nær viðgerðin skal byrja. Tannrættingin er ókeypis, men treytað av, at tenninar verða væl røktar.
Barnatannrøktin viðger ókeypis allan tannskaða, til tey ungu fylla 18 ár. Í summum førum er neyðugt at bíða við endaligari viðgerð til uml. 20 ára aldur ella seinni. Tað er tí umráðandi at hava eina trygging, ið umfatar tannskaða. Skaðin verður fráboðaður tryggingini beinanvegin. Tannlæknin hjálpir at fylla skjølini út.
Barnatannrøktin sendir SMS-boð, tá ið børn og ung skulu til tannlækna.
Tað er tí sera umráðandi, at øll ringja til Barnatannrøktina og geva rætt telefonnumar, sum sms-boð kunna sendast til.
Barnatannrøktin tlf. 44 46 02


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
trøð ið taka útsýnið
September 28 , 2012Kann kommunan ikki gera okkurt fyri at betra um sýnið, tá koyrt verður eftir Ovara Vegi inni á Fjørð. Har eru vælvaksin trøð, sum gera at sýni er sera ringt.
Hundaøki
September 24 , 2012Kann kommunan ikki hegna eitt øki inn til hundar at ganga leysir í ? ("hundapark")
giti at tað hevði glett nógvar hundaeigarar í Vestmanna :)
Heilsan ein hundaeigari :)
Rógvuvegur 1
September 24 , 2012Åh dett skil..
Eg koyri hvønn dag yvir til Rógvuveg 1 og vendi.. Havi ongan trupuleika havt av túninum ella nøkrum øðrum har. :)
Nú haldi eg at fólk skulu slappa eitt lítið sindur av, og vera glað fyri at nakar tímur at prýða rundan um síni hús. Tað manglar alvorliga her í Vestmanna!
Heilsan
KPH
Viðmerking til anonymar brokkarir
September 24 , 2012Haldi tað er heilt burturvið, og út av lagið vánalig at blíva við at brokka seg, og brúka kjaft, uttan at tora at geva seg til kennar, um Rógvuveg 1.
Ein onnur viðmerking er, til ein ið spyr um kommunan ikki kann gera eitt parkeringsforboð, í túninum hjá Herit og Jónsvein. Tey eiga stykkið omanfyri húsini!
Vinarliga
Jóhannus á Rógvu
Viðlíkahald av bygdini
September 24 , 2012Vónandi hugsar Vestmanna Kommuna um viðlíkahald av bygdini í komandifíggjarætlanini fyri komandi ár. Tað er synd at siga at tað hevur verið prioritera. Tær fáu gongubreytir eru grønar og útholaðar tað sama eru tær gomlu gøturnar. Eisini eru tað parkeringsøkir sum enn standa hálvgjørd
Fjalsvegur
September 21 , 2012Ja synd er at siga, at Vestmanna er bygd, ið er ætla nógvum bilum.
Hevur Kommunan nakrar ætlanir um, at samanbinda Fjalsvegin við Miðalsbrekku?
Tað hevði lætt sera nógv um ferðsluna eftir smølu vegunum í bygdini.
Færri bilar fram við skúlanum hevði nokk ikki skaða.
Vegirnir í bygdini eru ikki í góðum standi, og øll ferðslan, serliga tunga ferðslan, fer ikki væl við teimum. So ein "ringvegur" omanfyri, hevði gjørt sítt til, at vegirnir hildu sær betur.
ótolandi ferðsluviðurskifti á Fitjunum
September 20 , 2012Havi fyrr spurt um møguleiki er fyri, at parkeringsforboð verður sett í gildi oman fyri húsini hjá Grækaris á Fitjunum. Svarið var, at hetta var einasta stað at seta bilarnar av tí, SEV átti parkeringsøkið niðan fyri hesi hús, men nú eiga húsaeigarnir bæði øki niðan- og eystan fyri húsini. Kann so ikki parkeringsforboð setast á nevnda stað ? Og hvat við at flutt hesi hús kanska 5 metrar oman eftir ?
Arbeitt hevur verið við eini heildarætlan fyri Niðara Veg, men, sum fíggjarligu útlitini eru, verður neyvan gjørt nakað stórvegis í bræðið. Tó verður møguleikin fyri at gera parkeringspláss á økinum, har húsini hjá Olivari stóðu, kannaður.
Annars kann kanska viðmerkjast, at núverandi eigarar av húsunum hjá Grækaris eiga rættuliga fitt niðan um húsini, so at akfar teirra stendur á egnari ogn, tá tað stendur omanfyri húsini.
Rógvuvegur 1
September 14 , 2012Bert ein lítil viðmerking til mítt tún. Eg havi ongantíð ætlað, at órógva nakran borgara í Vestmanna, við at stoypa mær eina terassu, men gjørt hana, fyri at hampa mær rundan um húsini, so man kann hava tað gott við seg sjálvan, tá man fer útum.
Ein onnur orsøk er, at eg havi ein son, ið spælir uttanfyri húsini, har vegurin gongur heilt í mark. Tað kann gerast vandamikið fyri hann, um hann brádliga rennir út á vegin, tí tað er ikki altíð líka lætt hjá bilum at síggja, at børn spæla í túninum.
Viðvíkjandi parkeringsplássið á mínum stykki, so kann eg viðmerkja, at parkeringsplássið ið var í túninum, nú er flutt hinumegin húsið, men ikki tikið í brúk enn, hetta tí, tað manglar at asfaltera kantin uppá parkeringsplássið, men tað verður gjørt, so skjótt man fer at asfaltera aftur í Vestmanna.
Haldi eisini, at man skal royna at fáa bilarnar inn á egið stykki, um hetta kann lata seg gera, men tað er ikki altíð so lætt hjá øllum. Komandi ár fara vit, at grava okkum havan upp, so tað kann gerast møguligt at seta tveir bilar, har havin er í løtuni, so vónandi koma mínir bilar ikki at órógva borgarar í Vestmanna í framtíðini.
Vinaliga
Pauli Trond Petersen
Rógvuvegur 1
FO- 350 Vestmanna
Tlf. 424702 ella 231117
Teldupostur pauli@liv.fo
forrætt
September 13 , 2012ótrúligt at fólk skullu skullu grenja um alt.
hatta er sera snotisligt rundan um húsini, Á rógvi vegi 1, eitt prýði, haldi. fólk skuldi tikið í egnan barm og roynt at gjørt tað líka prýðiligt rundan um hjá sær sjálvum enn at bara grenj inn á onnur. inni á her.
Mark
September 13 , 2012Nú sýggji eg at Rógvuvegur nr 1 fær loyvi at gera túrn tætt við mark...Um so eg geri mítt líka sum á Rógvuvegi 1, so verður ikki pláss fyri bilum, kanska einari sýklu. Kan eg eisini tað, uttan problemir
:-)
Kommunustyrislimir forrætt?
September 12 , 2012Síggj at kommunustyrislimur, ger eina terassu heilt út til vegin í kommunumark. Eitt fortov er framvið hansara húsi og og eitt sindur niðan, hví sleppur hann at bróta fortovi av vi síni terassu. Hava kommunustyrislimir forrætt í byggiloyvum.
Vit rokna við, at tað er bygdarráðslimurin á Rógvuvegi 1, sum meint verður við. Nei, hvørki hann ella aðrir bygdarráðslimir hava framíhjárætt. Sum sæst á viðhefta korti, gongur markið hjá bygdarráðsliminum væl útum vegjaðaran, so tað hann hevur gjørt, hevur hann gjørt á egnari ogn. Og hartil gekk gongubreytin bert niðan til tún hansara og ikki niðan har, sum hann nú hevur stoypt afturat túninum.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Endiliga Bogi
Kommunalpolitikkur -
Endiliga eru tað onnur í Tórshavnar Býráð, sum hava somu áskoðan, sum eg havi - nevnliga at seta í verk borgarakort til okkara borgarar og skattgjaldarar.
Tað er burturvið, at vit fíggja ferðing hjá ríkum útlendskum ferðafólki, sum koma til Havnar - tað skal hýruvognsvinnan taka sær av. Einki er ókeypis, heldur ikki Bussleiðin, sum er skattafíggjað av skattgjaldarum í Tórshavnar Kommunu.
Við einum borgarakorti verður ásett, hvørjar tænastur okkara borgarar fáa frá kommununi.
Tá eg og Jákup Dam, býráðslimur frá Tjóðveldi, fyri nærum einum ári síðani umrøddu hettar í Dag & Viku, var eingin undirtøka fyri hesum í sitandi samgongu.
Eg taki fult undir við borgarakorti, tað havi eg ført fram, lat okkum avgreiða hettar - tú hevur nú møguleikan Bogi.
Annfinn Brekkstein
býráðslimur fyri Sambandsflokkin í Tórshavnar Kommunu
RN


text:
Forkunnug rithøvundavitjan og fyrilestur á Føroyamálsdeildini
Andri Snær Magnason heldur fyrilestur á Føroyamálsdeildini mikudagin 30. august kl. 16.
Andri Snær Magnason er kendur íslendskur rithøvundur og umhvørvisaktivistur. Hann hevur skrivað skaldsøgur, barnabøkur, sjónleikir, yrkingar og yrkistekstir. Í fjør stillaði hann upp til íslendska forsetavalið. Hjartamálini hjá honum, bæði í bókmentum og politikki, eru grøn.
Bøkur hansara eru týddar til nógv mál, og hann hevur vunnið fleiri virðislønir.
Í sambandi við árligu norðurlendsku umhvørvisráðstevnuna, sum verður í Føroyum í ár, hevur FNU, Føroya Náttúru- og Umhvørvisfelag, boðið Andra Snær til Føroya, og Føroymálsdeildin hevur nýtt høvið at bjóða honum út á deildina at tosa um ritverk sítt. Ì fyrilestrinum fer hann at umrøða egin verk og tær hugsanir um umhvørvi og umhvørvispolitikk, sum verða viðgjørdar í teimum.
Yrkingasavn hansara Bónusljóð – eitt tað mest selda í Íslandi – kemur í hesum døgum út í føroyskari týðing á forlagnum Ungu Føroyar. Tað er Sanna Andrassardóttir Dahl, ið starvast sum vísindaligt hjálparfólk á Føroyamálsdeildini, sum hevur týtt savnið.
Fyrilesturin, sum verður hildin á enskum, er almennur, og øll eru hjartaliga vælkomin.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...